Laef Stori: Mi Tingbaot Faswan Taem We Mi Lavem Jehova | Stadi\nWajtaoa—Blong Stadi | Julae 2015\nLANWIS Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Colombian Sign Language Croatian Czech Danish Dutch Efik English Estonian Fijian Finnish French Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Jehu Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Silozi Silozi Silozi Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nAnthony Morris III i Talem Stori Ya\nLONG Jun 1970, mi slip long wan hospital long Pennsylvania, Yunaeted Stet. Long taem ya mi gat 20 yia, mo mi joen long wok blong ami, be afta mi kasem wan bigfala sik. Wan dresa i stap jekem blad presa blong mi evri haf aoa. Dresa ya i wari taem hem i stap luk se blad presa blong mi i stap godaon. Mi girap mi askem long hem se: “?Yu yu luk wan man i ded finis?” Hem i lukluk mi mo fes blong hem i kam nogud, mo hem i ansa se: “Nogat, mi neva luk.” Mi ting se bambae mi ded, be nogat mi laef yet. I gud we mi talem sam laef stori blong mi, long yufala.\nFAS TAEM WE MI GO LONG FAET\nLong Julae 1969 mi kasem Vietnam. Oli givim wan wik long mi blong mi lan long taem mo weta blong kantri ya, sem mak olsem ol narafala soldia. Mi stat blong sik, taem mi wok long ples blong katem man long taem blong faet. Mi mi glad blong givhan long olgeta we oli sik mo olgeta we oli karekil. Mo mi wantem kam wan dokta blong katem man.\nOli sanem mi blong wok long wan hospital blong ol soldia long Mekong Delta. Long ples ya, i gat plante helikopta we oli stap karem ol soldia we oli karekil i kam long hospital ya. Mi mi laekem kantri blong mi mo mi laekem blong wok, taswe mi wantem givhan long ol man blong kantri blong mi kwiktaem. Oli sanem ol soldia we oli karekil i go kwiktaem long ol kontena we i gat ekondisen insaed long hem, mo hemia nao ples blong katem man. Long rum ya i gat wan dokta blong katem man, wan dokta blong stikim man i slip, mo i gat tu nes. Olgeta ya oli mekem bes blong olgeta blong sevem laef blong ol soldia ya. Long ol helikopta ya i gat sam bigfala bag we oli no karemaot. Oli talem long mi se insaed long ol bag ya, i gat ol hafhaf bodi blong ol soldia we oli ded taem bom i faerap. Hemia nao faswan stori blong mi, taem mi go long faet.\nMI STAP LUKAOT GOD\nFaswan taem we mi harem gud nius, hemia taem mi yangfala\nFaswan taem we mi harem trutok long ol Witnes blong Jehova, hemia taem mi yangfala. Mama blong mi hem i stadi Baebol wetem ol Witnes, be hem i neva baptaes. Nating se i olsem, mi mi laekem blong joen long ol stadi ya. Wan dei, mi mo step papa blong mi, mitufala i pas long rod mo mi luk wan Haos Kingdom. Afta mi askem long hem se: “?Wanem ya?” Hem i talem long mi se: “!Yu no mas go klosap long ol man ya!” Mi mi lavem hem mo mi trastem hem, taswe mi obei long hem, mo mi no moa joen wetem ol Witnes blong Jehova.\nMi stap tingbaot plante nogud samting we oli hapen, taem mi kambak long Vietnam. From samting ya, mi no moa save soemaot ol filing blong mi. I luk olsem se, i no gat man i kasemsave long ol samting we oli stap hapen long Vietnam. Mi tingbaot samting we ol man oli talem, taem oli stap maj long rod. Oli singaot ol soldia blong Amerika se, ol soldia blong kilim pikinini, from we oli harem wan ripot se ol soldia oli stap kilim ol pikinini we oli no gat fol. Ol samting we oli hapen, oli mekem mi harem se mi nidim blong fren gud wetem God.\nMi stat blong go long ol defdefren jos, blong lukaot God. Mi mi lavem God, be mi no glad long ol samting we mi luk long ol jos ya. Wan dei, mi go long wan Haos Kingdom long Delray Beach, Florida. Faswan taem we mi go long miting, hem i long Sande, Februari 1971.\nTaem mi go insaed long Haos Kingdom, pablik tok i finis, mo mi stap long Wajtaoa Stadi. Mi no tingbaot samting we Wajtaoa i tokbaot, be mi tingbaot se mi luk ol pikinini oli stap lukaotem ol vas, long Baebol blong olgeta. !Samting ya i mekem mi glad tumas! !Mi stap lesin mo mi lukluk nomo! Taem miting i finis, wan brata we i gat samwe 80 yia i kam luk mi. Nem blong hem Jim Gardner. Hem i givim buk ya Trutok Blong Soemaot Rod Blong Itenel Laef mo i askem se: “?Yu yu glad blong tekem buk ya? Mi ansa se yes, mo mitufala i mekem plan blong stadi long Tasde moning, mo hemia faswan taem we mi stadi Baebol.\nLong Sande afta long miting mi mas wok. Mi wok long wan hospital long Boca Raton, Florida, mo mi stat wok long 11 klok long naet kasem 7 klok long moning. I no gat plante sikman long naet ya, ale mi stat blong ridim Trutok buk ya. Wan nes i karemaot buk ya long mi, i lukluk kava blong hem, mo i askem long mi sipos bambae mi kam wan Witnes blong Jehova. Mi karemaot buk long hem mo mi talem long hem se bambae mi kam wan Witnes blong Jehova, nating se mi ridim haf blong buk ya nomo. Hem i gowe long mi, mo mi stap ridim buk ya gogo mi finisim buk ya long naet ya nomo.\nBrata we i mekem Baebol stadi blong mi, hem i wan brata we tabu spirit i makemaot hem mo hem i save Charles Taze Russell\nTaem mi mo Brata Jim i rere blong stadi, mi askem long hem se: “?Bambae yumitu stadi long wanem?” Hem ansa se: “Long buk ya we mi givim long yu.” Mi talem long hem se:“Mi ridim finis.” Long kaen fasin Brata Jim, i talem se: “Ale, i gud yumitu luk fas japta.” Mi mi sek long ol save we mi lanem. Hem i talem long mi blong jekem plante vas long Baebol blong mi, we hem i King James Version. Mi mi lanem ol save long saed blong tru God, Jehova. Mi mo Brata Jim, mitufala i stadi long tri japta long moning ya. Afta long taem ya, mitufala i stadi tri japta evri Tasde moning. Mi mi laekem tumas ol stadi we mitufala i mekem. !Mi mi glad tumas blong stadi wetem wan brata we tabu spirit i makemaot hem mo hem i save Charles T. Russell!\nMi mi stadi blong sam wik nomo, biaen mi go prij. I had blong mi prij long ol haos wanwan, be Brata Jim i givhan long mi blong winim fasin fraet we mi gat. (Ol Wok 20:20) Hem i givhan bigwan long mi blong laekem wok ya. Mi harem se hemia wan blesing we mi kasem, blong mekem wok blong prij. !Mi glad tumas blong stap olsem wan man blong wok blong God!—1 Korin 3:9.\nFASWAN TAEM WE MI LAVEM JEHOVA\nNaoia bambae mi tokbaot wan samting we i sas tumas long mi, hemia faswan taem we mi lavem Jehova. (Revelesen 2:4) Lav we mi gat long Jehova i givhan long mi blong mi stanap strong mo mi fogetem ol rabis memori blong faet mo plante narafala problem.—Aesea 65:17.\nLav we mi gat long Jehova i givhan long mi blong stanap strong mo no tingbaot ol rabis samting we oli hapen long faet mo plante narafala problem\nMi baptaes long Julae 1971 long wan distrik asembli we stamba tok blong hem se: “Divine Name” long Yankee Stadium\nLong 1971, mi aot long haos we papa mo mama blong mi tufala i letem mi blong stap long hem. ?From wanem? !From we step papa blong mi i no wantem se wan Witnes blong Jehova i stap long ples ya! Long taem ya mi nogat plante mane. Hospital i pem mi evri tu wik mo mi yusum mane ya, blong pem ol klos blong mi blong prij. From we mi wantem jenis gud blong mekem wok blong Jehova. Mi gat sam mane we mi sevem long bang, be i stap long Michigan, we i wan narafala taon we mi gruap long hem. Taswe mi slip insaed long trak blong mi blong sam dei. Mi swim mo mi sevem mustas blong mi, long ol smol rum olsem toelet, we oli stap long ples blong fulumap bensin.\nWan dei, mi go long Haos Kingdom sam aoa bifo we miting blong prij i stat. Mi sidaon biaen long ples we ol narafala oli no save luk mi, ale mi tingbaot bakegen ol samting we oli hapen long Vietnam. Mi luk blad, mo mi smelem bodi blong man we i bon long faea mo biaen mi stat blong wari. I olsem se mi save harem mo luk wan yangfala man i stap singaot mo i askem se: “?Bambae mi gohed blong laef? ?Bambae mi mi laef no nogat?” Mi mi save se bambae hem i ded, be mi traem blong mekem hem i harem gud nomo mo mi mekem olsem se evri samting bambae i oraet. Mi sidaon,mo mi stap krae.\nTaem mi kasem trabol long laef, mi traehad blong tingbaot faswan taem we mi lavem Jehova\nMi krae mo mi prea long Jehova. (Ol Sam 56:8) Mi stat blong gat strong tingting long laef bakegen. Mo long ples ya nao, mi luksave se promes ya i nambawan tumas. Jehova bambae i mekem ol yangfala man ya oli laef bakegen mo bambae oli gat janis blong lanem trutok. Laef bakegen bambae i finisim ol fasin we oli mekem man i harem nogud, mo ol samting we oli mekem yumi safa. (Ol Wok 24:15) Taem mi kasem save samting ya, lav we mi gat long Jehova i kam strong moa. Dei ya i wan spesel dei blong mi. Stat long taem ya, taem mi kasem eni trabol long laef, be oltaem mi traehad blong tingbaot faswan taem we mi lavem Jehova.\nJEHOVA I LUKAOTGUD LONG MI\nOl man oli mekem plante nogud samting long taem blong faet, mo mi tu mekem sem samting. Be i gat tu vas long Baebol we oli mekem mi harem gud, taem mi tingbaot tufala. Faswan, hemia Revelesen 12:10, 11, we i talem se yumi winim Setan long paoa blong trutok, mo long paoa blong blad blong Jisas. Nambatu, hemia Galesia 2:20, we i mekem mi tingbaot bakegen se Jisas i ded blong sevem mi. Mi talem tangkiu from sakrefaes blong Jisas Kraes we i mekem se Jehova i save fogivim mi, from ol samting we mi mekem. Taswe naoia tingting blong mi i klin mo mi gat strong tingting blong tokbaot Jehova we i God blong sore.—Hibrus 9:14.\nTaem mi tingtingbak long ol samting we oli hapen long laef blong mi, mi luksave klia we oltaem Jehova i stap lukaotgud long mi. Eksampol, taem we Brata Jim i faenemaot se mi stap slip long trak blong mi, long sem dei ya nomo hem i talem long wan sista we i gat rent haos, blong mi save rentem wan rum long haos blong hem. Mi sua fulwan se Jehova i yusum Brata Jim mo sista ya, blong tufala i lukaotgud long mi. !Jehova i kaen tumas! Hem i lukaotgud long ol man we oli wosipim hem.\nMI LANEM BLONG GAT STRONG TINGTING MO TOKTOK LONG WAES FASIN\nLong Mei 1971 mi mas go long Michigan. Bifo we mi aot long Florida, mi karem plante buk mo magasin long trak blong mi, mo mi ron i go long not. Mi givimaot olgeta buk mo magasin bifo we mi go long Georgia. Mi gat strong tingting blong prij long olgeta ples we mi go long hem. Mi prij long ol man we oli stap long kalabus, mo tu mi givim ol traket long ol man we oli go long ol smol rum olsem toelet, long ples blong spel. Mi no save, sipos wan long ol man we mi prij long hem i i bin kam long trutok.—1 Korin 3:6, 7.\nFastaem we mi lanem trutok, blong talem stret, mi no save toktok long fasin we i waes taem mi toktok wetem ol famle blong mi. Samtaem, mi tok stret long olgeta. Mi lavem tufala brata blong mi tumas, John mo Ron mo taem mi prij long tufala, mi traem fosem tufala blong tufala tu i folem niufala bilif blong mi. Biaen mi mas talem sore long tufala from fasin we mi mekem. Be mi gohed blong prea, se wan dei bambae tufala i kam long trutok. Stat long taem ya, Jehova i givhan long mi blong toktok long waes fasin, taem mi prij mo taem mi tijim ol narafala long Baebol.—Kolosi 4:6.\nOL NARAFALA WE MI LAVEM OLGETA\nFasin blong mi blong fren gud wetem Jehova, i stap fasples blong laef blong mi. Nating se i olsem, i gat sam narafala tu, we mi lavem olgeta tumas, olsem, woman blong mi Susan. Mi wantem mared long wan woman we bambae i givhan long mi blong gohed blong mekem wok blong Jehova. Susan i wan woman we i lavem Jehova tumas. Taem mitufala i stap fren yet, mi go luk hem long haos blong papa mo mama blong hem long Rhode Island. Mi luk hem i stap sidaon long vranda, i stap ridim Wajtaoa mo i jekem olgeta vas blong Baebol we oli stap long Wajtaoa ya. Samting ya i mekem mi mi sek, from we haf blong Wajtaoa we hem i stap ridim, i no blong stadi long hem long taem blong miting. Mi glad tumas, taem mi luk samting ya. Mi luksave se hem i tinghae long fasin blong hem blong fren gud wetem Jehova. Long Disemba 1971, mitufala i mared. Mi glad tumas blong maredem wan woman we i sapotem gud mi. Hem i lavem mi, be hem i lavem Jehova moa. Samting ya i mekem mi glad tumas.\nWoman blong mi Susan, mo tufala boe blong mitufala, Paul mo Jesse\nJehova i givim tu naesfala boe long mitufala, hemia Jesse mo Paul. Jehova i lidim tufala taem tufala i gruap. (1 Samuel 3:19) Tufala tugeta i fren gud wetem hem, mo samting ya i mekem mifala i glad tumas. Tufala i mekem wok blong Jehova fultaem, blong bitim 20 yia finis. Mo tufala i stap gohed yet blong mekem wok blong hem, from we tufala tu i tingbaot fas taem we tufala i lavem Jehova. Mi glad tu long tufala naesfala woman blong tufala boe blong mi, hemia Stephanie mo Racquel. Mi tingbaot tufala olsem ol stret gel blong mi. Mi glad se tufala boe blong mi, tufala i maredem ol woman we oli lavem Jehova wetem fulhat blong olgeta, mo oli laekem blong mekem wok blong Jehova long laef blong olgeta.—Efesas 6:6.\nOlsem wan famle, mifala i glad blong prij long ol teritori we kongregesen i no prij long hem oltaem\nMi mi prij blong 16 yia long Rhode Island, mo long ples ya mi gat plante fren. Mi tingbaot gud ol elda we mi wok wetem olgeta. Mi talem bigfala tangkiu long ol eria elda we oli givhan bigwan long mi. I wan nambawan blesing blong mekem wok blong Jehova wetem ol man we oli lavem Jehova fastaem. Long 1987, mifala i muv i go long wan ples we i gat bigfala nid long hem, hemia long North Carolina. Mo long ples ya tu, mifala i gat plante gudfala fren. *\nMi stap mekem wan miting blong prij taem mi mekem wok blong eria elda\nLong Ogis 2002, mi mo Susan i kasem wan leta blong mitufala i go wok long Betel blong Yunaeted Stet, long Patterson. Mi wok long Seves Dipatmen, mo Susan i wok long ples blong wasem klos. Wan wok we hem i laekem blong mekem. Long Ogis 2005, mi glad blong kasem blesing ya blong kam wan memba blong Hed Kampani. Mi mi harem se mi no naf blong mekem niufala wok ya. Susan i sek long ol wok we oli joen wetem niufala wok ya, mo blong go long ol defdefren ples. Hem i no laekem blong go long narafala ples, long plen.Nating se i olsem, plante taem mitufala i go long ol narafala ples long plen. Ol woman blong ol brata we oli memba blong Hed Kampani, oli givim ol gudfala advaes long hem. Hemia i mekem se hem i gat strong tingting blong givhan long mi. !Mo mi lavem hem tumas from samting ya!\nLong ofis blong mi, i gat ol naesfala foto, we oli mekem mi tingbaot bakegen ol nambawan taem we mi harem gud long hem long laef blong mi. !Mi kasem plante blesing, taem mi traehad blong tingbaot faswan taem we mi lavem Jehova!\nMi glad tumas taem mi joen wanples wetem famle blong mi\n^ par. 30 Blong save moa long saed blong fultaem wok we Brata Morris i mekem yu save luk long Wajtaoa blong 1 Eprel 2006, pej 16.\nMekem Paradaes Long Spirit i Kam Gud Moa\n!‘Bambae i No Longtaem Yufala i Fri’!\nYumi Obei Long Kingdom Blong God\nHemia Ples Blong Wosip Blong Yumi\nLAEF STORI Mi Tingbaot Faswan Taem We Mi Lavem Jehova\nText Ol defren wei blong daonlodem ol buk long intenet WAJTAOA—BLONG STADI Julae 2015\nWAJTAOA—BLONG STADI Julae 2015


—'The Gift of Tongues'\nLong Baebol, I gat merikel ya, se toktok long ol lanwis. ?merikel ya, i olsem wanem?\nPol i talem se, Mi mi hapi tumas blong talem faeffala wod nomo long fes blong jos, sipos tingting blong mi i savegud. Hemia i gud moa bitim we mi talem ten tousan wod long narafala lanwis we no man i save hem. (1Korin 14:19)\nLong lesson ya, bambae yumi lukluk long wanem Baebol i talem long saed blong toktok long ol narafala langwis. Hemia i wan kaen blong merikel. Sam kristin man oli wokem disfala merikel bifo, long taem we Jisas i statem jos blong hem finis. Taem ya i klosap long 2000 yia bifo. Merikel ya, oli kolem hem long Inglis, “the gift of tongues”.\n1 Promes blong Jisas\n2 Dei blong Pentecost\nLong Baebol i gat wan eksampol nomo, se Ol Wok 2:1-12, we i stap soemaot long yumi wanem olgeta oli mekem finis, taem oli bin kasem paoa blong Tabu Spirit blong tok long ol narafala lanwis.\nLong dei ya, oli bin yusum ol lanwis we oli stret gud, mo we ol man blong ol narafala kantri oli savegud long olgeta (Ol Wok 2:4). Ol man we oli harem ol lanwis ya, oli talem se, "Yumi everiwan, yumi harem we olgeta oli stap toktok long ol lanwis blong yumi" (Ol Wok 2:6-8). Hemia nao, "speaking in tongues" i min toktok blong ol prapa lanwis.\n3 Lanwis blong enjel\nLong Fas Korin 13:1, Pol i stap tokbaot "paoa blong tok long ol lanwis blong ol man mo blong ol enjel tu." Be hem i no talem se, "blong ol enjel nomo" nogat. Hem i talem se, "blong ol man mo ol enjel tu."\nI nogud tumas we wan man i talem se "Mi mi stap tok long lanwis blong ol enjel." sapos hem i no save toktok long ol prapa langwis blong ol man tu. Man ya, i no kasem sem mak wetem prapa merikel we i stap long Baebol ya. Mo man ya, i no gat pruf nating.\nMaet yumi talem long hem se, "!Tok blong yu i rabis tok blong giaman nomo. Taem yu speak in tongues yu stap mekem noes olsem pikinini we i no save toktok yet. Yu stap spik olsem tang blong yu i sot tumas!"\nMaet hem i ansarem yumi olsem. "Oraet nao, ol fren blong mi, mi nomo tok long lanwis blong enjel nomo, be nao mi soemaot long yufala we mi save tok long lanwis blong sam kantri long wol ya tu." Maet hem i gohed, i tok long wan narafala lanwis we i prapa lanwis blong man. Be sapos yumi save se man ya, hem i neva bin lanem lanwis ya, hemia nao, i gudfala pruf blong Tabu Spirit i stap givim paoa long man ya.\n4 Merikel ya i aot finis\nBe no man i save mekem pruf olsem. No man blong tedei i save kasem sem mak wetem prapa merikel we i stap long Baebol ya. From? Pol i talem se, "Maet sam man oli gat paoa blong tok long ol narafala lanwis, be ol lanwis ya bambae i no moa gat" (1Korin 13:8). Long taem blong yumi tedei, no man i save kasem lanwis long merikel, be nao evri man i mas lanem wan narafala lanwis, sipos hem i wantem blong toktok lanwis ya.


storian smol: Yumi stadi long buk ya Mak - 4\nOl rispons blong ol man long King ya\nYumi luk finis se fulap man oli glad long Jisas, oli biaen long hem. Be ol Farisi mo ol tija blong Loa oli agensem hem. Nao bae yumi luk sam narafala rispons blong ol man i go long Jisas.\n4.1 Ol rispons blong ol man long Jisas\nOl man oli gat difdifren kaen tingting taem olgeta oli luk Jisas. Sam oli ting se hem i wan gudfala man, sam oli ting se hem i mekem ol samting we oli no stret, sam oli ting se ol wok we hem i mekem hem i kamaot long God, sam oli ting se ol wok we hem i mekem hem i kamaot long Setan. ?Wanem nao tingting blong yu? Bambae yumi luk long pasej ya long Mak 3:7-34.\nOl man oli wantem Jisas i mekem olgeta oli gud bakegen (3:7-12, 20). Plante man oli luk se Jisas i mekem ol sikman oli gud bakegen. Oli glad long hem mo oli folem hem. Be i gat wan kwestin i stap se ?Olsem wanem, bambae oli glad blong folem tok blong Jisas, sipos tok blong hem i strong?\nOl devel oli fraet long hem, oli obei long hem, oli talem ‘yu yu Pikinini blong God’ (3:11-12). Hemia hem i wan strenj samting. From ol man oli no save gud se huia man ya Jisas, be ol devel ya, oli save finis. Mo oli fraet long hem, from oli savegud se hem i gat paoa blong jajem mo panisim olgeta, from hem i King ya we God i putumap hem blong hem i gat olgeta paoa. Ol twelef aposol oli biaen long hem (3:13-19). Jisas i singaotem twelf man blong oli biaen long hem. Ol man ya oli obei long hem mo oli folem hem. Olgeta oli no savegud yet huia man ya Jisas, be bambae oli jes save, mo bambae olgeta oli tekem gud nius blong hem i go long olgeta ples. Bae olgeta oli kasem hadtaem, be bae oli stanap strong. Be yumi luksave se, Mak i bin talem long yumi finis se wan long olgeta bambae i letem Jisas i go long han blong ol enemi blong hem (3:19).\nSam oli talem se Jisas i gat wan devel i stap long hem (3:22-30). Sam tija blong Loa oli bin kam long Galili mo oli talem se Jisas i save ronemaot ol devel from hem i wok long paoa blong Setan. Olgeta oli ting se Jisas i gat paoa blong Setan, se wok blong Tabu Spirit hem i wok blong Setan. Hemia wan tok nogud we i nogud tumas. Be Jisas i stap soemaot se hem i winim Setan mo wok blong Setan bambae i finis.\nOl man oli talem se hed blong hem i krangke (3:20-21). I gat sam man we oli talem se hed blong Jisas i krangke. Sam man oli harem tok blong Jisas, oli luk ol wok we hem i bin mekem mo oli ting se hed blong hem i krangke. Olgeta oli no glad long hem mo oli no agensem hem. Oli ting nomo se hed blong hem i krangke.\nOl man we oli mekem ol samting we God i wantem (3:31-34). Stret mama blong Jisas mo ol stret brata blong hem oli stap afsaed long haos ya we Jisas i stap insaed long hem mo oli kam blong tekemaot Jisas. Be Jisas i talem se olgeta we oli mekem ol samting we God i wantem, olgeta nao famle blong hem. Olgeta nao brata blong hem, mama blong hem mo sista blong hem. Hem i wan bigfala samting blong talem! ?Olsem wanem? ?Yu yu sista no brata blong Jisas?\n4.2 Jisas i talemaot wan parabol blong tokbaot ol rispons long hem\nNao long 4:1-20 Jisas i talem wan parabol blong tokbaot hao nao ol man bambae oli tingbaot hem o rispon long hem. Hemia parabol long man we i planem sid.\nRidim Mak 4:1-9 mo 4:13-20 mo fulumap ol spes insaed long tebol ya.\nol vesWanem kaen graonTaem sid i folfoldaon long hem, wanem i stap kamtru?Hemia wan pija tok blong wanem?\n4, 14-15Blong ol man we oli harem tok ya be oli no bilif long hem. Setan i kam i tekem tok ya.\n5-6, 16-17Ol sid oli gru kwik i kam antap be rus blong olgeta oli no godaon gud mo taem san i saen, oli drae oli ded.\n7, 18-19Graon we hem i ples blong ropnil\n?Tingbaot bakegen ol rispon blong ol man long Jisas long 3:7-34. ?Olgeta oli olsem wanem kaen graon?\n?Be olsem wanem long yu? ?Yu yu harem tok ya? ?Yu yu bilif long Jisas, se hem i King ya we God i sanem i kam?\n?Wanem nao ol samting long laef blong yu we i olsem graon we i gat ston? O ?Wanem nao ol samting blong mekem yu yu gat hadtaem?\n?Olsem wanem nao bae yu mekem rere yu wan blong yu no foldaon long ol taem ya we hadtaem i kam kasem yu?\n?Wanem nao ol samting long laef blong yu we i olsem ples blong ropnil? O ?Wanem nao bae i mekem yu tingting tumas long laef ya, yu fogetem se Jisas hem i King blong yu?\n?Bae yu mekem rere yu wan blong yu no foldaon long ol samting ya olsem wanem?\n?Hao nao bae yu wok blong yu karem frut oltaem long laef blong yu?\n4.3 Ol narafala parabol we oli tokbaot rod blong ol man oli luksave se Jisas hem i King\nOl parabol ya oli talemaot se Bambae King ya i winim evrisamting, nomata we naoia i luk olsem King ya i no strong tumas.\nLaet we oli kavremap long baket (Mak 4:21-25). Sapos man i tekem laet i kam insaed long wan haos, bambae hem i kavremap hem? Nogat! Bambae hem i putum long stret ples blong hem! Jisas i talem se evrisamting we man i haedem, God bambae i tekem, i putum long stret ples blong hem. Wanem nao mining blong parabol ya? Jisas i kam long wol ya. Be ol man oli no luksave se hem i King we God i sanem i kam. Hem i kam olsem wan man nomo mo plante man oli agensem hem, mo bambae oli kilim hem i ded. I olsem we King ya i haed, oli kavremap hem long baket. Be bambae God i tekem hem i putum hem long stret ples blong hem, long stret ples blong King, mo bambae yumi evriwan i save luk hem.\nSid ya we i stap gru (Mak 4:26-29). Wan man i planem sid long garen blong hem. Nao sid ya i stap gru, oltaem nomo, nomata we man ya i gowe. Bambae plan ya i kam antap, mo i gat plante frut, mo man ya bae i kam tekemaot frut. Jisas i talem parabol ya from naoia, taem hem i stap long wol, i olsem we hem i planem sid. Mo hem i nomo stap long wol ya. Be sid ya i stap gru yet, nomata we hem i nomo stap. Mo bambae plante man oli luksave se hem i King blong olgeta. Mo taem hem i kambak bambae hem i karem ol frut, ol man we oli luksave se hem i King.\nSid we i smol tumas (Mak 4:30-34). Sid ya i smol we i smol be taem hem i kam antap hem i bigwan hem i winim ol narafala tri mo olgeta pijin ol stap long hem, oli sef long taem ya. Ol man blong Jisas, oli no plante tumas. Be bambae i gat plante man oli luksave se hem i King, oli kam long hem, oli sef long jajmen we bambae i kam.\nI'm interested to know how women at Talua (and further afield?) are responding to your studies in Mark's gospel??Alison\nHi Alison,The women at Talua love sitting under the word of God. I have taught this course a few times and these are my class notes. They probably need more work for other people to use them, but I if I sit around waiting until that happens, they won't help anyone.The study posts are getting more hits than other posts, but I've had no feedback to say who and why.


Wehem Bigfala Tapolen? - Henri B. Aering\nWehem Bigfala Tapolen?\nBigfala tapolen we i blokem yumi long help we i kam antap i no kavremap God; be i kavremap yumi moa; God i neva haed, be samtaem, yumi nao.\nLong taem blong bigfala harem nogud blong hem long Libeti Kalabus, Profet Josef Smit i bin prea i askem God se Hem i stap wea. Mo wehem nao bigfala tapolen we i kavremap ples we God i stap haed long hem? 1 Plante long yumi, long ol taem blong harem nogud blong yumiwan, yumi filim se God i stap longwe long yumi. Bigfala tapolen we i blokem yumi long help we i kam antap i no kavremap God; be i kavremap yumi moa; God i neva haed, be samtaem, yumi nao, antap long yumi i gat wan tapolen blong ol narafala tingting we i pulum yumi longwe long God, mo i mekem se yumi luk se Hem i stap longwe mo yumi no save kasem Hem. Wanem yumi wantem, be i no filing blong “olsem we yu yu wantem,” 2 i mekem se yumi filim wan tapolen i blokem God. God i stap nomo i luk yumi, o toktok long yumi, be ating yumi nao, yumi no wantem lisin o folem tingting blong Hem mo taem blong Hem.\nOl filing ia se yumi seperet long God bae i godaon taem yumi kam moa olsem wan pikinini long fes blong Hem. Hemia i no isi long wan wol we tingting blong narafala man i save jenisim tingting blong yumi. Be bae i helpem yumi blong luksave trutok ia: God i stap kolosap long yumi mo i luksave yumi, mo i neva haed long ol fetful pikinini blong Hem.\nApugel blong mi we i gat tri yia, i soemaot paoa blong klin tingting mo tingting i stap daon we i mekem yumi toktok wetem God. Hem mo famle blong hem i go long open haos blong Brigham Siti Tempol long Yuta. Long wan long ol rum blong naes bilding ia, hem i lukraon mo askem: “Mama, wehem Jisas?” Mama blong hem i traem eksplenem se bae hem i no luk Jisas insaed long tempol, be bae hem i save filim paoa blong Jisas long hat blong hem. Ilaesa i tingting gud long ansa blong mama blong hem mo afta hem i glad mo talem “O! Jisas i go helpem wan man.”\nI no gat tapolen i kavremap save blong Ilaesa, o i blokem ae blong hem blong luk tru samting we i stap. Hem i bin save se tempol i haos blong Lod, be hem i andastanem tu se Jisas Kraes we i laef bakegen long ded mo i gat glori, i gat wan bodi mo i save stap long wan ples nomo long wan taem.3 Sapos Jisas i no stap long haos blong Hem, hem i luksave se Hem i mas stap long wan narafala ples. Mo aot long wanem we hem i save long saed blong Sevya, hem i save se bae Jisas i stap samples, i stap mekem gud long ol pikinini blong Papa blong Hem. Hem i klia se hem i bin hop blong luk Jisas, i no blong konfemem wan merikel se, i tru, Hem i stap laef, be nomo, from se hem i lavem Jisas.\nSpirit i save talemaot long maen mo hat blong hem we i olsem hemia blong pikinini, givhan ia we yumi evriwan i nidim mo wantem. Jisas Kraes i stap laef, i save yumi, i lukaot long yumi, mo i kea long yumi. Long ol taem blong harem nogud, stap yumiwan, o tingting i fas, yumi no nid blong luk Jisas Kraes blong save se Hem i save gud long ol situesen blong yumi mo se misin blong Hem i blong blesem man.\nMi save, long laef blong miwan, se eksperiens blong Ilaesa, i save eksperiens blong yumi, longtaem afta we yumi nomo stap wan pikinini. Long ol fas yia blong wok blong mi, mi bin wokhad blong kasem wan wok blong profesa long Stanfod Yunivesiti. Mi ting se mi gat wan gud laef blong miwan mo famle blong mi. Mifala i stap kolosap long papa mo mama blong waef blong mi long wan gudfala ples. Tru long standet blong wol, mi gat sakses. Be Jos i givim janis long mi blong mi aot long Kalifonia mo go long Riks Kolej long Reksbeg, Aedaho. Stamba tingting blong mi long saed blong wok, ating i stap olsem wan tapolen we i seperetem mi long wan Papa we i lavem mi, we i save mi bitim mi wanem nao i stap long fiuja blong mi. Be mi gat blesing blong save se nomata wanem sakses mi bin gat long wok mo famle laef blong mi kasem taem ia, i bin wan presen we i kam long God. Mo, olsem wan pikinini, mi nildaon blong askem wanem blong mekem. Mi save harem wan kwaet voes long maen blong mi we i talem “hem i skul blong mi.” I no gat tapolen i blokem mi long God. Wetem fet mo tingting i stap daon, mi mekem tingting blong mi i folem tingting blong Hem, mo mi bin filim se Hem i kea mo stap kolosap.


Laef Stori: Mitufala i Faenem “Perel We i Sas We i Sas” | Winston mo Pamela Payne\nWajtaoa—Blong Stadi | Eprel 2019\nLANWIS Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Wes) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Croatian Czech Damara Dangme Danish Dayak Ngaju Digor Douala Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Gitonga Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jehu Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (Wes Afrika) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Silozi Silozi Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nMitufala i Faenem “Perel We i Sas We i Sas”\nWinston Mo Pamela Payne i Talem Stori Ya\nWINSTON mo Pamela (Pam) tufala i wok long branj ofis blong Ostrelia. Tufala i gat wan gudfala laef, nating se i olsem, tufala i gat sam hadtaem tu. Tufala i mas lan long wan niufala laef, mo tufala i mas stanap strong taem Pam i lusum wan bebi long bel. Nating se i olsem, tufala i gohed blong lavem Jehova mo ol man blong hem, mo tu tufala i glad long wok blong prij. Long intaviu ya, tufala i tokbaot sam long ol ekspiriens blong tufala.\nWinston, ?yu yu mekem wanem blong lukaot God?\nMi gruap long wan fam long Kwinslan Ostrelia, mo ol perens blong mi oli no bilif long God. From we mifala i stap longwe long taon, mi no stap toktok tumas wetem ol narafala man. Be taem mi gat 12 yia, mi stat blong lukaot God. Mi prea mo mi askem hem blong i halpem mi blong save trutok long saed blong hem. Biaen mi aot long fam blong faenem wan wok long Adelaide, long saot Ostrelia. Taem mi gat 21 yia, mi go spel long Sydney, mo mi faenem Pam. Hem i tokbaot skul ya the British-Israel we oli talem se ol man Inglan oli ol laen ya blong Isrel we i bin lus. Mo tu oli talem se olgeta nao oli ol ten laen blong kingdom blong not we oli bin go kalabus long narafala kantri long ol yia 700 Bifo Kraes. Ale, taem mi gobak long Adelaide, mi tokbaot topik ya wetem wan fren long wok we i stat blong stadi Baebol wetem Ol Witnes Blong Jehova. Afta we mitufala i storian blong sam aoa, mitufala i stat blong tokbaot bilif blong Ol Witnes Blong Jehova. Mi kasem save se God i stat blong ansarem prea we mi mekem long fam taem mi smol. !Mi lanem trutok long saed blong God mo Kingdom blong hem! Mi mi faenem wan “perel we i sas we i sas.”—Mat. 13:45, 46.\nPam, yu tu yu lukaotem perel ya taem yu yang nomo. ?Olsem wanem nao yu faenem?\nMi gruap long wan famle we i strong long jos, mo mifala i stap long taon blong Coffs Harbour, long New South Wels. Ol perens blong mi mo ol abu blong mi oli bilif long ol tijing blong skul ya the British-Israel. Mi mo smol brata, mo bigfala sista wetem ol kasen blong mi, mifala i gruap wetem bilif ya se God i laekem moa ol olfala blong mifala long Inglan. Be, mi no rili sua long samting ya, mo mi harem se mi no kam klosap long God. Taem mi gat 14 yia, mi go long plante jos, olsem Anglikan, Baptis, mo Seven Dei Adventis. Be oli no givhan long mi nating blong save God.\nBiaen famle blong mi i muv i go long Sydney mo long ples ya, mi faenem Winston taem hem i kam blong spel. Olsem we Winston i talem finis, storian blong mitufala long taem ya i mekem se hem i stat blong stadi Baebol wetem ol Witnes. Afta long taem ya, hem i stap sanem ol leta long mi we i fulap wetem ol vas blong Baebol. Blong talem stret, fastaem mi wari mo mi Kros tu. Be sloslo mi luksave se hemia nao trutok long saed blong God.\nLong 1962, mi muv i go klosap long Winston long Adelaide. Hem i mekem rod blong mi save stap wetem Thomas mo Janice, wan kapol we i bin mekem wok blong misinari long Papua Niugini. Tufala i kaen tumas mo tufala i halpem mi blong kasem save moa long Jehova. Ale, mi tu mi stat blong stadi Baebol, mo mi bilif strong se mi faenem trutok. Biaen, mi mo Winston i mared mo mitufala i stat blong mekem wok blong Jehova. Nating se i gat ol hadtaem, be hemia i halpem mitufala blong tinghae moa long gudfala perel we mitufala i faenem.\nWinston, traem tokbaot taem ya we yu stat blong mekem wok blong Jehova.\nA. Wan map blong ol travel we mitufala i mekem long wok blong eria elda\nB. Ol stam blong sam aelan. Kiribati mo Tuvalu we bifo oli singaotem se Gilbet mo Elis Aelan\nC. Naesfala aelan blong Funafuti long Tuvalu. Wan long ol aelan we mitufala i visitim, bifo we oli sanem ol misinari\nSmoltaem afta we mitufala i mared, Jehova i stat blong yusum mitufala blong mekem moa long wok blong hem. (1 Kor. 16:9) Brata Jack Porter we i eria elda long smol kongregesen blong mifala, i halpem mitufala blong kasem faswan mak long wok blong Jehova. (Naoia hem i wok wetem mi olsem wan memba blong Branj Komiti Blong Ostrelia.) Jack mo waef blong hem Roslyn, i leftemap tingting blong mitufala blong mekem wok blong fultaem paenia, mo mitufala i glad blong mekem wok ya blong faef yia. Taem mi gat 29 yia, oli askem mi blong mekem wok blong eria elda long ol aelan blong Pasifik, we branj blong Fiji i lukaot long olgeta. Ol aelan ya i gat Amerikan Samoa, Samoa, Kiribati, Nauru, Niue, Tokelau, Tonga, Tuvalu, mo Vanuatu.\nLong taem ya, ol man long ol aelan ya oli fraet long Ol Witnes Blong Jehova. Taswe mitufala i mas lukaot gud long ol toktok mo fasin blong mitufala. (Mat. 10:16) From we ol kongregesen oli smol nomo, sam brata oli no naf blong givim ples blong slip long mitufala. Taswe mitufala i mas askem wan ples blong slip long ol man long vilej, mo ol man oli kaen tumas long mitufala.\nWinston, yu yu intres bigwan long wok blong translesen. ?Wanem nao i pulum yu?\nLong Samoa, lidim wan skul blong ol elda\nTaem mitufala i stat blong mekem wok long aelan blong Tonga, ol brata long ples ya oli gat sam traket mo buklet nomo long lanwis blong olgeta—we i wan Polynesian lanwis. Mo taem ol brata oli prij, oli yusum buk ya Trutok Blong Soemaot Rod Blong Itenel Laef long Inglis blong stadi wetem ol man. Taswe long ol fo wik blong skul blong ol elda, tri lokol elda we oli save toktok smol Inglis, oli agri blong tanem buk ya Trutok i go long lanwis blong Tonga. Pam i taepem ol toktok, nao mifala i sanem i go long branj ofis blong Yunaeted Stet blong oli printim. Wok ya i tekem samples 8 wik. Nating se translesen ya i no beswan, be buk ya i givhan long plante man we oli toktok lanwis Tonga blong oli save trutok. Mitufala i no ol transleta, be ekspiriens ya i pulum intres blong mitufala blong mekem wok ya.\nPam, ?olsem wanem laef long ol aelan i defren long Ostrelia?\nWan long ol haos we mitufala i stap long hem taem mi mekem wok blong eria elda\n!I defren tumas! I dipen long ples we mitufala i stap long hem. Sam ples i gat swam mo i gat plante moskito, ples i hot we i hot, i gat ol rat, mitufala i sik, mo samtaem mitufala i no gat inaf kakae. Be samting we i gud se, long evri aftenun, mitufala i laekem tumas blong sidaon long fale blong mitufala mo lukluk i go daon long solwota—fale i wan haos natanggura blong ol man Polinesia we i no gat wol. Long sam naet taem mun i saen strong, yu save luk ol pamtri mo laet blong mun long solwota. Mitufala i tekem ol gudfala janis ya blong tingting dip, prea mo tingbaot ol gudfala samting, be i no ol nogud samting we i hapen.\nMitufala i laekem ol pikinini. Oltaem oli mekem mitufala i laf from we oli wantem save evri smosmol samting taem oli luk se mitufala i waetman. Taem mitufala i go long Niue, wan smol boe i kam holem ol hea long han blong Winston mo i se: “Mi laekem ol papa blong yu.” !Hemia from we hem i neva luk han blong man we i gat fulap hea mo hem i no save olsem wanem blong eksplenem!\nMitufala i harem nogud blong luk se ol man oli pua mo laef blong olgeta i had. Oli laef long wan naesfala ples, be i had blong oli kasem meresin mo gudfala wota blong dring. Nating se i olsem, ol brata oli no wari from we hemia i fasin blong laef blong olgeta. Oli glad nomo se oli stap wetem ol famle blong olgeta, mo se oli gat wan ples blong presem Jehova. Eksampol blong olgeta i halpem mitufala blong putum tingting blong mitufala i stap long samting we i moa impoten, mo blong gat wan laef we i no fasfas.\nPam, i luk olsem se yu lanem blong go tekem wota mo kakae blong yutufala. ?Yu yu mekem samting ya olsem wanem?\nLong Tonga, Pam i wasem ol klos blong mitufala\nMi mi glad tumas se papa i bin trenem mi. Hem i tijim mi blong mekem plante samting, olsem blong mekem faea mo kuk long hem, mo olsem wanem blong laef wetem smol samting nomo. Taem mitufala i go mekem visit long Kiribati, mitufala i stap long wan smol haos natanggura we oli putum korel nomo long floa mo wol blong hem oli wokem long bambu. Blong kukum kakae, mi digim wan hol mo mi putum skin blong kokonas blong statem faea. Mo blong go kasem wota, mi go laen wetem ol woman blong kasem wota long wan wel. Be blong kasem wota, oli yusum wan stik we i longfala olsem 2 meta mo oli fasem wan rop we i olsem string blong hukum fis long en blong hem. Mo long narafala en blong string ya, oli fasem wan tin long hem. Wanwan woman i go long wel mo i sakem rop we tin hang long hem long wan spesel fasin, nao oli kasem wota blong olgeta. Taem mi luk, mi ting se hemia i isi nomo, be naoia taem blong mi nao. !Mi sakem rop ya plante taem, be tin ya i flot nomo antap long wota! Evriwan oli laf, ale taem mifala i finis blong laf, wan long olgeta i kam halpem mi. Ol woman ya oli kaen tumas mo oli rere blong givhan.\nYutufala tugeta i laekem wok we yutufala i mekem long ol aelan. ?Yutufala i save serem sam spesel memori wetem mifala?\nWinston: I tektaem blong mitufala i lanem sam fasin blong olgeta. Eksampol, taem ol brata mo sista oli givim kakae, oli givim evri kakae we oli gat long mitufala. Long stat, mitufala i no luksave se mitufala i mas lego sam kakae blong olgeta. !Taswe mitufala i kakae evri samting we oli givim long mitufala! Biaen, taem mitufala i kasemsave, mitufala i lego sam kakae i stap blong olgeta. Nating se long stat mitufala i no luksave, be ol brata oli kasemsave. Mo oli glad tumas blong luk mitufala evri sikis manis, taem mitufala i go blong visitim olgeta o long taem blong spesel wik. Long taem ya, ol brata mo sista long ol aelan ya oli neva mitim ol narafala Witnes we oli blong defren ples.\nLong Niue, lidim wan grup blong go prij\nOl visit we mitufala i stap mekem, oli wan gudfala rod blong prij long ol man long komuniti. Plante man long vilej oli ting se ol brata nomo oli mekemap skul ya. Taswe, taem oli luk se mitufala i blong narafala ples mo mitufala i kam blong visitim ol lokol brata, oli jes luksave se hemia i no wan skul we ol lokol brata oli mekemap, be i wan trufala ogenaesesen mo oli sapraes tu.\nPam: Long Kiribati, i gat wan samting we i hapen we bambae mi neva save fogetem. Long taem ya, i gat wan kongregesen nomo, mo i no gat tumas brata mo sista. I gat wan elda nomo, hemia brata Itinikai Matera, we hem nao i stap lukaot long mitufala. Wan dei, hem i karem wan basket we i gat wan eg nomo insaed mo i talem se: “Hemia blong yutufala.” I no oltaem we wan man i givim wan eg blong faol long mitufala. Nating se hemia i wan smol samting nomo, be i tajem hat blong mitufala.\nPam, sam yia biaen yu lusum wan bebi long bel. ?Wanem i halpem yu blong stanap strong?\nLong 1973, mi gat bel taem mitufala i stap long Saot Pasifik. Mitufala i gobak long Ostrelia mo fo manis biaen, mi lusum bebi blong mitufala. Long taem ya, Winston tu i harem nogud tumas. Soa we i stap long hat blong mi i no godaon fulwan, go kasem taem we yumi kasem Wajtaoa blong 15 Eprel 2009. Haf ya “Wan Kwestin” i askem se “Ol Bebi We Oli Ded Long Bel Blong Mama Oli Gat Hop?” Haf ya i mekem mitufala i bilif strong se Jehova bambae i jusum wanem samting blong mekem, mo se oltaem hem i stap mekem samting we i stret nomo. Bambae hem i tekemaot ol harem nogud we yumi stap kasem long wol ya, mo wetem lav bambae hem i yusum pikinini blong hem blong “brekemdaon paoa blong Setan.” (1 Jon 3:8) !Mo tu, haf ya i halpem mitufala blong tinghae moa long sas perel we mitufala i kasem blong stap olsem ol man blong Jehova! Nating se mitufala i kasem trabol, be hop we mitufala i gat i mekem se mitufala i save stanap strong.\nAfta we mitufala i lusum bebi blong mitufala, mitufala i gohed bakegen long fultaem wok. Mitufala i wok sam manis long Betel mo biaen, mitufala i gohed bakegen long wok blong eria elda. Afta long ol fo yia we mitufala i mekem seket wok long ol eria blong New South Wales mo Sydney, oli singaotem mitufala blong go wok long branj blong Ostrelia long 1981, mo mitufala i stap kasem tede.\nWinston, ?ekspiriens blong yu long ol aelan blong Saot Pasifik, i givhan long yu long wok blong yu olsem wan memba blong Branj Komiti Blong Ostrelia?\nYes, i givhan long mi long plante rod. Fastaem, Ostrelia i lukaot long Amerikan Samoa mo Samoa. Biaen, branj blong Niusilan i kam joen wetem Ostrelia. Mekem se naoia, branj blong Ostrelia i lukaot long Ostrelia, Amerikan Samoa mo Samoa, Kuk Aelan, Niusilan, Niue, Estimo, Tokelau, mo Tonga. Mi bin visitim plante long ol aelan ya, blong representem brata we i kam long branj ofis. Ekspiriens we mi kasem from ol wok we mi bin mekem wetem ol brata mo sista long ol aelan ya, i givhan bigwan long mi mo wok we mi stap mekem naoia long branj ofis.\nWinston mo Pam long branj blong Ostrelia\nFolem ekspiriens blong mi mo Pam, mitufala i luksave se i no ol bigman nomo we oli stap lukaotem God. Ol yangfala tu oli wantem faenem “perel ya we i sas we i sas”, nating se ol narafala long famle oli no intres. (2 King 5:2, 3; 2 Kron. 34:1-3) !Blong talem stret, Jehova i wan God we i wantem se evri man, ol yangfala mo ol olfala, oli kasem laef!\nTaem mi mo Pam i stat blong lukaotem Jehova long ol 50 yia we oli pas, mitufala i no rili save se samting ya bambae i lidim mitufala i go wea. !I tru nomo se trutok blong Kingdom i olsem wan sas perel! !Mo mitufala i gat strong tingting blong holemtaet sas perel ya!\n?Yu Yu Finisim Gud Minista Wok Blong Yu?\nFolem Fasin Blong Jisas Mo Holemtaet Pis\nSapotem Trutok Long Saed Blong Ded\nLetem Jehova i Halpem Yu Blong Agensem Ol Rabis Spirit\nLAEF STORI Mitufala i Faenem “Perel We i Sas We i Sas”\nText Ol defren wei blong daonlodem ol buk long intenet WAJTAOA—BLONG STADI Eprel 2019\nWAJTAOA—BLONG STADI Eprel 2019\n“Ol Aelan, i Gud Yufala i Glad We i Glad”


!Ol Dedman Bambae Oli Laef Bakegen!\n1-3. ?Yumi evriwan i kalabus long wanem, mo olsem wanem Jehova bambae i mekem yumi kamfri?\nTRAEM tingbaot se kot i jajem yu from wan bigfala trabol, be i no yu we yu mekem trabol ya. I luk olsem se fiuja blong yu i nogud olgeta, mo yu mas kalabus ful laef blong yu. Neva bambae yu gat janis blong kamfri. Yu no save mekem wan samting. Stret long taem ya we tingting blong yu i foldaon olgeta, wan man we i gat paoa i promes blong mekem rod blong yu save kamfri. ?Bambae yu harem olsem wanem?\n2 Yumi evriwan i stap kalabus long ded. Nomata wanem samting yumi mekem, yumi no save kamfri. Be Jehova i gat paoa blong mekem yumi fri long ded. Mo hem i promes se, ‘laswan blong ol enemi ya we hem bambae i winim, hemia ded.’—1 Korin 15:26.\n3 !Traem tingbaot olsem wanem bambae yu harem gud! !Bambae yu no moa tingbaot ded! Jehova bambae i finisim ded, be i no hemia nomo. Bambae hem i mekem olgeta we oli ded finis oli laef bakegen. !Yu traem tingbaot! Hem i promes se ol man we “oli stap slip long beregraon” bambae oli girap.—Aesea 26:19.\nWAN FAMLE NO FREN I DED\n4. (1) Taem wan famle no fren blong yu i ded, ?wanem i save leftemap tingting blong yu? (2) ?Hu ya trifala fren blong Jisas?\n4 Taem wan famle no fren blong yu i ded, yu krae mo yu harem nogud bitim mak. Yu no save mekem wan samting blong givimbak laef long hem. Be ol tok blong Baebol i save leftemap tingting blong yu. (Ridim 2 Korin 1:3, 4.) Bambae yumi tokbaot wan samting we i hapen taem Jisas i stap long wol, we i soemaot se hem mo Jehova i wantem tumas blong mekem ol dedman oli laef bakegen. Oltaem Jisas i stap go luk trifala fren blong hem, Lasaros mo tufala sista blong hem, Mata mo Meri. Baebol i talem se: “Jisas i lavem Mata, mo sista blong hem, mo Lasaros.”—Jon 11:3-5.\n5, 6. (1) ?Jisas i mekem wanem taem ol famle mo fren blong Lasaros oli stap krae? (2) ?From wanem i gud blong save filing blong Jisas?\n5 Wan dei, Lasaros i ded. Nao Jisas i go blong leftemap tingting blong Mata mo Meri. Taem Mata i harem nius se Jisas i stap kam, hem i wokbaot i go mitim hem. Mata i glad tumas blong luk Jisas, be hem i talem long Jisas se: “Sipos yu bin stap long ples ya, bambae brata blong mi i no save ded.” Mata i ting se i let tumas blong mekem wan samting. Meri, sista blong Mata, hem tu i stap krae. Taem Jisas i luk we tufala i stap harem nogud tumas, hem tu i krae. (Jon 11:21, 33, 35) Taswe, hem i kasem save long filing blong yumi, taem wan fren no famle blong yumi i ded.\n6 Taem yumi luk se Jisas i gat sem filing olsem yumi, hemia i leftemap tingting blong yumi. Mo Jisas i olsem Papa blong hem Jehova, taswe yumi save se Jehova tu i gat sem filing. (Jon 14:9) Be Jehova i gat paoa blong finisim ded, mo i no longtaem bambae i mekem.\n“LASAROS, YU KAMAOT”\n7, 8. ?From wanem Mata i no wantem we oli tekemaot ston long beregraon blong Lasaros? ?Be Jisas i mekem wanem?\n7 Jisas i stanap klosap long hol blong ston we dedbodi blong Lasaros i stap long hem. Nao hem i talem se: “Yufala i tekemaot ston ya.” Be Mata i no wantem, from we Lasaros i stap fo dei finis long beregraon. (Jon 11:39) Mata i no save samting we Jisas bambae i mekem.\n!Traem tingbaot glad blong ol famle mo ol fren blong Lasaros, taem hem i laef bakegen! —Jon 11:38-44\n8 Ale, Jisas i talem se: “!Lasaros, yu kamaot!” Nao “man ya we i bin ded, hem i kamaot mo ol kaliko we oli fasem ol han mo leg blong hem . . . oli stap yet long hem.” !Mata mo Meri i sek! (Jon 11:43, 44) !Lasaros i laef bakegen mo i joen wetem ol famle mo ol fren blong hem! Oli holem hem, tajem hem, mo toktok long hem. !Wan merikel ya! !Jisas i mekem Lasaros i laef bakegen!\n“SMOL GEL, MI TALEM LONG YU, ‘!YU STANAP!’”\n9, 10. (1) ?Hu i givim paoa long Jisas blong mekem man i laef bakegen? (2) ?Ol stori ya oli mekem wanem long yumi?\n9 ?Olsem wanem? ?Jisas i yusum paoa blong hem nomo blong mekem man i laef bakegen? Nogat. Bifo we hem i mekem Lasaros i laef bakegen, hem i prea long Jehova, nao Jehova i givim paoa long hem. (Ridim Jon 11:41, 42.) I no Lasaros nomo we i laef bakegen. Baebol i tokbaot gel blong Jaeras, wan pikinini nomo we hem i gat. Gel ya i gat 12 yia, mo hem i sik tumas, nao Jaeras i traem evri rod blong givhan long hem. Ale, hem i kam askem long Jisas blong i tekemaot sik blong gel ya. Taem hem i stap toktok yet, sam man oli kam talem se: “!Gel blong yu i ded finis! Yu no moa mekem hadwok long Tija ya.” Be Jisas i talem long Jaeras se: “Yu no wari, yu mas gat bilif, nao gel blong yu bambae i oraet.” Ale, Jisas i wokbaot i go wetem Jaeras. Taem oli kam klosap long haos blong Jaeras, Jisas i luk mo i harem ol man oli stap krae, nao hem i talem se: “Yufala i stop, smol gel ya i no ded, hem i stap slip nomo.” Ating papa mo mama blong gel ya i no kasem save long tok ya. Nao Jisas i askem long ol man blong oli go afsaed, mo i tekem Jaeras mo woman blong hem i go long rum we smol gel ya i stap long hem. Jisas i holem han blong gel ya, mo i talem se: “Smol gel, mi talem long yu, ‘!Yu stanap!’” !Wantaem nomo, gel ya i girap mo i wokbaot! !Yu traem tingbaot olsem wanem papa mo mama blong hem i glad we i glad! !Jisas i mekem gel blong tufala i laef bakegen! (Mak 5:22-24, 35-42; Luk 8:49-56) Ating evri taem we tufala i luk smol gel ya, tufala i tingbaot bigfala merikel ya we Jisas i mekem long paoa blong Jehova. *\n10 I tru se biaen, ol man ya oli ded bakegen. Be taem yumi ridim ol stori ya, tingting blong yumi i kam strong moa long ol promes blong God. Jehova i wantem tumas blong mekem ol dedman oli laef bakegen, mo bambae hem i mekem.\n?YUMI LANEM WANEM?\nAposol Pita i mekem Kristin woman ya Dokas i laef bakegen. —Ol Wok 9:36-42\nElaeja i mekem boe blong wan wido i laef bakegen.—1 King 17:17-24\n11. ?Folem Prija 9:5, wanem i hapen long Lasaros taem hem i ded?\n11 Baebol i talem klia se, “ol man we oli ded finis oli no moa save wan samting.” I sem mak long Lasaros. (Prija 9:5) Jisas i talem se Lasaros i stap slip. (Jon 11:11) Taswe, taem Lasaros i stap long beregraon, hem i “no moa save wan samting.”\n12. ?Olsem wanem yumi save se Lasaros i laef bakegen?\n12 Plante man oli luk we Jisas i mekem Lasaros i laef bakegen. Ol enemi blong Jisas tu oli save se hem i mekem merikel ya. (Jon 11:47) Afta we plante man oli go visitim Lasaros we i laef bakegen, oli bilif se God i sanem Jisas. Nao ol enemi blong Jisas oli kros, mo oli mekem plan blong kilim Jisas mo Lasaros i ded.—Jon 11:53; 12:9-11.\n13. ?Olsem wanem yumi save se Jehova bambae i mekem ol dedman oli laef bakegen?\n13 Jisas i talem se, “ol dedman we God i tingbaot olgeta” bambae oli laef bakegen. (Jon 5:28) Be blong mekem man i laef bakegen, Jehova i mas tingbaot evri samting long laef blong man ya. ?Hem i naf blong mekem olsem? Yes. Traem tingbaot. I gat plante milian sta long skae. Be Baebol i talem se Jehova i save nem blong evriwan. (Ridim Aesea 40:26.) Sipos hem i naf blong tingbaot nem blong evri sta, bambae i no had blong hem i tingbaot evri samting long laef blong ol man we oli ded. Mo tu, Jehova nao i wokem ol man mo evri samting long wol, taswe yumi save se hem i gat paoa blong mekem ol dedman oli laef bakegen.\n14, 15. ?Ol tok blong Job oli tijim yumi long wanem?\n14 Gudfala man ya Job i bilif se ol dedman bambae oli laef bakegen. Hem i askem se: “?Sipos wan man i ded, hem i save laef bakegen?” Nao hem i talem long Jehova se: “Yu bambae yu singaot mi, nao mi bambae mi ansa long yu. Bambae yu yu wantem tumas blong luk wok blong ol han blong yu.” Yes, Job i save se Jehova i wantem tumas we taem ya i kam blong mekem ol dedman oli laef bakegen.—Job 14:13-15, NW.\n15 ?Hop ya blong laef bakegen i mekem yu yu harem olsem wanem? Maet yu askem se: ‘?Olsem wanem long ol famle mo ol fren blong mi we oli ded finis? ?Bambae oli laef bakegen?’ Yumi harem gud blong save se Jehova i wantem tumas blong mekem ol dedman oli laef bakegen. Bambae yumi tokbaot ansa we Baebol i givim long tufala kwestin ya: ?Hu bambae i laef bakegen? ?Taem oli laef bakegen, bambae oli stap wea?\n“OLI HAREM VOES BLONG HEM, NAO OLI KAMAOT”\n16. ?Ol man we oli laef bakegen long wol, bambae oli gat wanem kaen laef?\n16 Olgeta we oli laef bakegen long taem bifo, oli joen bakegen wetem ol famle mo ol fren blong olgeta long wol ya. Be samting we i hapen long fiuja bambae i moagud yet. ?From wanem? From we ol man we oli laef bakegen long wol ya bambae oli gat janis blong laef olwe, we oli no moa ded bakegen. Mo tu, bambae i no moa gat ol trabol long wol, olsem tede. Bambae i no moa gat faet, raf fasin, stil, mo sik.\n17. ?Hu olgeta we bambae oli laef bakegen?\n17 ?Hu olgeta we bambae oli laef bakegen? Jisas i talem se, “olgeta man we oli stap long beregraon bambae oli harem voes blong hem, nao oli kamaot.” (Jon 5:28, 29) Mo Revelesen 20:13 i talem se: “Solwota i givimbak ol dedman we oli stap long hem. Ded mo Beregraon tu, tufala i givimbak ol dedman we oli stap long tufala.” Yes, plante milian dedman bambae oli laef bakegen. Aposol Pol i tokbaot “ol man we oli stret wetem ol man we oli no stret.” (Ridim Ol Wok 24:15.) ?Wanem mining blong tok ya?\nLong Paradaes, ol dedman bambae oli laef bakegen blong joen wetem ol famle mo ol fren blong olgeta\n18. ?Hu “ol man we oli stret”?\n18 “Ol man we oli stret,” hemia ol man blong Jehova we oli laef bifo we Jisas i kam long wol, olsem Noa, Ebraham, Sera, Moses, Rut, mo Esta. Long Hibrus japta 11, yu save luk nem blong sam long ol man mo woman ya we bambae oli laef bakegen long wol. ?Olsem wanem long ol man blong Jehova we oli ded long taem blong yumi? Olgeta tu oli “ol man we oli stret.”\n19. ?Hu “ol man we oli no stret”? ?Jehova bambae i givim wanem janis long olgeta?\n19 “Ol man we oli no stret,” hemia ol milian man we oli no gat janis blong save Jehova. Nating se oli ded, Jehova i no fogetem olgeta. Bambae oli laef bakegen, mo oli gat janis blong save Jehova mo wosipim hem.\n20. ?Hu olgeta we bambae oli no laef bakegen?\n20 ?Hemia i min se evriwan we oli ded bambae oli laef bakegen? Nogat. Jisas i talem se sam man bambae oli no laef bakegen. (Luk 12:5) ?Hu bambae i jajem man se hem i laef bakegen no nogat? Jehova nao i Bigfala Jaj, be hem i givim paoa long Jisas tu, blong hem i “jajem ol man we oli laef mo olgeta we oli ded.” (Ol Wok 10:42) Man we Jisas i jajem se i man nogud mo i no wantem jenisim fasin blong hem, bambae i no laef bakegen.—Yu luk Ol Not 19.\nSAMFALA OLI GO LONG HEVEN\n21, 22. (1) ?Ol man we oli go long heven, oli go wetem wanem kaen bodi? (2) ?Hu i faswan blong laef bakegen olsem wan spirit man?\n21 Baebol i talem se sam man bambae oli laef long heven. Taem man i go long heven, hem i no go wetem bodi blong hem. Hem i go laef long heven olsem wan spirit man.\n22 Jisas i faswan blong laef bakegen olsem wan spirit man. (Jon 3:13) Tri dei afta we hem i ded, Jehova i mekem hem i laef bakegen. (Ol Sam 16:10; Ol Wok 13:34, 35) Be hem i no laef bakegen wetem bodi blong man. Aposol Pita i talem se Jisas “i ded long bodi blong man, be hem i laef bakegen long bodi we i spirit.” (1 Pita 3:18) !Yes, Jisas i laef bakegen olsem wan spirit man we i gat bigfala paoa! (1 Korin 15:3-6) Be Baebol i talem se, i no Jisas nomo.\n23, 24. ?Hu ya “smol grup blong ol sipsip” we Jisas i tokbaot, mo wanem stret namba blong olgeta?\n23 Bifo we Jisas i ded, hem i talem long ol disaepol blong hem se: “Mi mi stap go blong mekemrere wan ples blong yufala.” (Jon 14:2) Hemia i soemaot se sam man blong hem bambae oli go stap wetem hem long heven. ?Hamas man bambae oli go long heven? Jisas i talem se wan “smol grup blong ol sipsip” nomo. (Luk 12:32) Aposol Jon i talem stret namba blong olgeta. Long vison, hem i luk Jisas i “stap stanap long Hil Ya Saeon [long heven], mo i gat wan handred foti fo taosen man oli stap wetem hem.”—Revelesen 14:1.\n24 ?Wetaem ol 144,000 Kristin ya bambae oli go long heven? Baebol i talem se, samting ya bambae i hapen afta we Jisas i stat blong rul long heven. (1 Korin 15:23) Jisas i stap rul naoia, taswe plante long ol 144,000 Kristin ya oli go long heven finis. Taem ol narafala we oli stap yet long wol oli ded, wantaem nomo oli go long heven. Be bighaf blong ol man, bambae oli laef bakegen long Paradaes long wol.\n25. Long nekis japta, ?bambae yumi tokbaot wanem?\n25 !I no longtaem, Jehova bambae i mekem ol dedman oli laef bakegen, mo bambae i finisim ded blong olwe! (Ridim Aesea 25:8.) ?Be olgeta we oli go long heven, bambae oli mekem wanem? Baebol i talem se bambae oli rul wetem Jisas long Kingdom. Long nekis japta, bambae yumi tokbaot Kingdom ya.\n^ par. 9 Baebol i tokbaot sam narafala taem we man i laef bakegen: yangfala, olfala, man, woman, man Isrel, mo man blong narafala kantri. Yu save ridim ol stori ya long 1 King 17:17-24; 2 King 4:32-37; 13:20, 21; Matiu 28:5-7; Luk 7:11-17; 8:40-56; Ol Wok 9:36-42; 20:7-12.\n1: JEHOVA BAMBAE I FINISIM DED\n“Laswan blong ol enemi ya we hem bambae i winim olgeta, hemia ded.”—1 Korin 15:26\nTaem wan famle no fren i ded, ?Baebol i givhan olsem wanem?\n2 Korin 1:3, 4\nTaem wan famle no fren i ded, yumi harem nogud tumas from we yumi no save givhan long hem. Be Baebol i leftemap tingting blong yumi.\nAesea 25:8; 26:19\nJehova i gat paoa blong finisim ded. Mo bambae hem i mekem ol dedman oli laef bakegen.\n2: DEDMAN BAMBAE I LAEF BAKEGEN\n“Smol gel, mi talem long yu, ‘!Yu stanap!’” —Mak 5:41\n?From wanem yumi bilif long laef bakegen?\nJisas i mekem Lasaros i laef bakegen.\nJisas i mekem wan smol gel i laef bakegen.\nJehova i givim paoa long Jisas blong i mekem man i laef bakegen.\nPlante man oli luk we Jisas i mekem man i laef bakegen. Ol enemi blong Jisas tu oli save se hem i gat paoa blong mekem olsem.\n3: PLANTE MILIAN DEDMAN BAMBAE OLI LAEF BAKEGEN\n“Yu bambae yu singaot mi, nao mi bambae mi ansa long yu. Bambae yu yu wantem tumas blong luk wok blong ol han blong yu.”—Job 14:13-15, NW\n?Hu olgeta we bambae oli laef bakegen?\nOl dedman we Jehova i tingbaot olgeta.\nOl Wok 24:15\nOl man we oli stret mo ol man we oli no stret.\nJehova i save nem blong evri sta long skae, taswe i no had blong hem i tingbaot evri samting long laef blong ol dedman.\n4: SAMFALA OLI GO LONG HEVEN\n“Mi mi stap go blong mekemrere wan ples blong yufala.”—Jon 14:2\n?Hu olgeta we bambae oli go long heven?\nJisas i faswan blong laef bakegen olsem wan spirit man.\nJisas i talem se wan smol grup blong ol man nomo bambae oli go long heven.\nJehova i jusumaot 144,000 man blong oli go long heven.\nI gat plante man blong God we oli mekem ol plan blong muv i go long wan narafala kantri.\nSerem Serem !Ol Dedman Bambae Oli Laef Bakegen!\nbhs jap. 7 ol pej 71-82


Revelesen 19 | Baebol Long Intenet | Niu Wol Translesen\nRevelesen (Ol Samting we Jon i luk) 19:1-21\nYumi presem Jah from ol jajmen blong hem (1-10)\nSmol Sipsip i mared (7-9)\nMan we i sidaon long wan waet hos (11-16)\nBigfala kakae blong God (17, 18)\nWael animol i lus (19-21)\n19 Afta long samting ya, mi harem olsem voes blong wan bigfala hip blong ol man long heven. Oli talem se: “!Yumi presem Jah!*+ Rod blong sevem man, glori, mo paoa i blong hem nomo, 2 from we ol jajmen blong hem oli tru mo oli stret.+ Hem i panisim bigfala prostitut ya we i stap mekem wol i kam nogud long ol doti fasin blong seks* we hem i stap mekem. Mo hem i panisim woman ya blong pembak blad blong ol slef blong hem we i stap long han blong hem.”+ 3 Nao stret long taem ya, olgeta oli singaot wan moa taem se: “!Yumi presem Jah!*+ Mo smok blong faea we i stap bonem woman ya, i stap go antap gogo i no save finis.”+ 4 Nao ol 24 elda ya+ wetem fofala laef samting ya+ oli foldaon mo oli wosipim God ya we i sidaon long tron* ya, mo oli talem se: “!Amen! !Yumi presem Jah!”*+ 5 Mo wan voes i kamaot long tron ya, i talem se: “Yufala evriwan ol slef blong God we yufala i fraet* long hem, yes yufala ol haeman mo yufala we i no gat nem,+ yufala i mas presem God blong yumi.”+ 6 Nao mi harem olsem voes blong wan bigfala hip blong ol man, mo olsem noes blong plante wota, mo olsem noes blong ol bigfala tanda. Oli talem se: “!Yumi presem Jah,*+ from we Jehova* God blong yumi, God Ya We i Gat Olgeta Paoa,+ hem i stat blong rul olsem king!+ 7 Yumi mas harem gud mo yumi mas glad, mo yumi givim glori long hem, from we i taem nao blong Smol Sipsip i mared, mo waef blong hem i rere finis blong mared. 8 Yes, woman ya i kasem raet blong werem klos we oli wokem long gudfala kaliko ya linen we i klin gud mo i saen, from we kaliko ya linen, i minim ol samting we ol tabu man oli mekem, we oli stret.”+ 9 Nao hem i talem long mi se: “Yu raetemdaon tok ya: Olgeta ya we God i invaetem olgeta long kakae blong mared blong Smol Sipsip,+ oli glad.” Mo hem i talem long mi bakegen se: “Ol tok ya oli blong God, mo oli tru.” 10 Nao mi mi foldaon i godaon long leg blong hem blong wosipim hem. Be hem i talem long mi se: “!Yu no mekem olsem!+ Mi tu mi wan slef nomo olsem yu mo ol brata blong yu we oli gat wok ya blong givim witnes long saed blong Jisas.+ !Yu mas wosipim God nomo!+ Hemia from we ol profet tok oli blong givim witnes long saed blong Jisas.”+ 11 Nao mi luk heven i open, !mo luk! i gat wan waet hos.+ Mo man we i sidaon long hem, nem blong hem, Man We Yu Save Trastem,+ mo Man We i Talem Trutok.+ Hem i jajem man long stret fasin, mo faet we hem i stap mekem i stret.+ 12 Ae blong hem i olsem faea we i laet,+ mo long hed blong hem i gat plante smol hat blong king.* Hem i gat wan nem we oli raetem long hem, we hem nomo i save, be ol narafala nogat. 13 Mo hem i werem wan klos we i gat blad long hem, mo oli stap singaot hem long nem ya se, Tok+ Blong God. 14 Ol ami long heven tu oli stap folem hem long ol waet hos, mo oli werem waet klos we oli wokem long gudfala kaliko ya linen we i klin gud. 15 Mo wan longfala naef blong faet we i sap i kamaot long maot blong hem, mo hem i yusum naef+ ya blong kilim ol man blong ol nesen. Mo bambae hem i olsem man blong lukaot long sipsip, we i yusum wan stik we oli wokem long aean,+ blong rul long olgeta. Mo hem i stanstanap long ples blong mekem waen, we hemia bigfala kros blong God Ya We i Gat Olgeta Paoa.+ 16 Hem i gat wan nem we oli raetem long klos blong hem, stret long leg blong hem antap olgeta. Nem ya i se King blong ol king, mo Masta blong ol masta.+ 17 Nao mi luk wan enjel i stap stanap long san. Hem i singaot bigwan, i talem long ol pijin we oli stap flae olbaot long skae se: “Yufala i kam long ples ya, yufala i kam wanples blong joen long bigfala kakae blong God,+ 18 nao yufala i save kakae mit blong bodi blong ol king, mo blong ol komanda blong ami, mo blong ol strong man,+ mo blong ol hos, mo blong ol man we oli sidaon long olgeta,+ mo blong olgeta man, hemia olgeta we oli fri mo olgeta we oli slef, olgeta we oli haeman mo olgeta we oli no gat nem.” 19 Nao mi luk wael animol mo ol king blong wol wetem ol ami blong olgeta, oli kam wanples blong faet agensem man we i stap sidaon long hos mo ol ami blong hem.+ 20 Be hem i holem wael animol mo giaman profet ya. Giaman profet+ ya nao i mekem ol bigfala saen long fes blong wael animol ya, blong lidim ol man we oli kasem mak blong wael animol+ mo olgeta we oli wosipim pija blong hem,+ oli go krangke. Nao man ya i slingim tufala we tufala i laef nomo, i go long bigfala lek blong faea, we salfa i stap laet long hem.+ 21 Be ol narafala, longfala naef blong faet we i kamaot long maot blong man ya we i sidaon long hos, i kilim olgeta oli ded.+ Nao ol pijin oli kakae mit blong bodi blong olgeta, gogo oli fulap gud long hem.+\n^ NT: “ol samting we oli putum long hed blong king.”


Xxx madeira beach blond Wants Sexy Chat\nWanting Dating Xxx madeira beach blond\nI Xxx madeira beach blond who Xxx madeira beach blond are Xxx madeira beach blond for. I'm Xxx madeira beach blond masc Xxx madeira beach blond amd Xxx madeira beach blond Xxx madeira beach blond for pleasure. Xxx madeira beach blond Xxx madeira beach blond it Xxx madeira beach blond evening Xxx madeira beach blond I Xxx madeira beach blond Xxx madeira beach blond Xxx madeira beach blond Xxx madeira beach blond female Xxx madeira beach blond wants Xxx madeira beach blond Xxx madeira beach blond Xxx madeira beach blond Xxx madeira beach blond Xxx madeira beach blond tonight.\nHave Xxx madeira beach blond maedira Suntracker Xxx madeira beach blond at Xxx madeira beach blond marina Xxx madeira beach blond I cant wait Xxx madeira beach blond Xxx madeira beach blond out Xxx madeira beach blond an Xxx madeira beach blond Xxx madeira beach blond Xxx madeira beach blond. Xxx madeira beach blond send Xxx madeira beach blond Xxx madeira beach blond body Xxx madeira beach blond Xxx madeira beach blond pic Xxx madeira beach blond a Xxx madeira beach blond so Xxx madeira beach blond can Xxx madeira beach blond contacted.\nXxx madeira beach blond Wm ddf Xxx madeira beach blond respectful Xxx madeira beach blond Xxx madeira beach blond seeking Xxx madeira beach blond clean Xxx madeira beach blond Xxx madeira beach blond Xxx madeira beach blond loves Xxx madeira beach blond multiple Xxx madeira beach blond Xxx madeira beach blond Xxx madeira beach blond talented Xxx madeira beach blond and Xxx madeira beach blond Xxx madeira beach blond


10 Nao mi luk wan narafala strong enjel i aot long heven i kamdaon. Hem i werem klaod* olsem klos blong hem, mo i gat wan renbo long hed blong hem, mo fes blong hem i olsem san, mo ol leg blong hem oli olsem ol bigfala pos we i faea nomo, 2 mo wan smol skrol we i open finis i stap long han blong hem. Hem i putum raet leg blong hem i stap long solwota mo lef leg blong hem i stap long graon, 3 mo hem i singaot bigwan we voes blong hem i olsem laeon we i stap singaot bigwan. Taem hem i singaot olsem, voes blong seven tanda i toktok. 4 Nao taem ol seven tanda ya oli toktok, mi mi rere blong raetemdaon tok blong olgeta, be mi harem wan voes i kamaot long heven, i talem se: “Yu no raetemdaon, yu haedem ol samting we ol seven tanda ya oli talem.” 5 Nao enjel ya we i stap stanap long solwota mo long graon, hem i leftemap raethan blong hem i go long heven. 6 Nao blong mekem tok blong hem i strong, hem i talem nem blong God ya we i laef oltaem gogo i no save finis, we i mekem skae mo graon mo solwota, wetem ol samting we i stap long olgeta, i se: “Bambae hem i no moa save wet bakegen. 7 Long taem we namba seven enjel i rere blong blo long trampet blong hem, tabu tokhaed we God i talemaot long ol profet we oli slef blong hem, se hem i gud nius, hem i kamtru fulwan.” 8 Mo mi harem voes ya we i kamaot long heven, i toktok long mi bakegen, i se: “Yu go tekem skrol ya we i open finis long han blong enjel ya we i stap stanap long solwota mo long graon.” 9 Nao mi go long enjel ya, mi talem long hem blong i givim smol skrol ya long mi. Nao hem i talem long mi se: “Yu tekem mo yu kakae. Long maot blong yu bambae i swit olsem hani, be long bel blong yu bambae i konkon.” 10 Nao mi tekem smol skrol ya long han blong enjel ya, mo mi kakae. Mo long maot blong mi, i swit olsem hani. Be taem mi solemdaon finis, i mekem bel blong mi i kam konkon. 11 Nao mi harem wan tok i talem long mi se: “Yu mas talemaot bakegen profet tok we i tokbaot ol samting we bambae i kasem ol man blong olgeta grup blong man, mo ol man blong olgeta kantri, mo ol man blong olgeta lanwis, mo ol king.”


Ol Papa Mo Mama: Tijim Yangfala Blong i Mekem Wok Blong Jehova | Stadi\nLANWIS Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Efik English Estonian Fijian Finnish Finnish Sign Language French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Jehu Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Silozi Silozi Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\n“Jisas i stap gruap moa long bodi blong hem mo long waes blong hem tu. Mo oltaem God i glad tumas long hem, mo ol man tu oli glad tumas long hem.”—LUK 2:52.\nSINGSING: 41, 89\n?OLSEM WANEM YU GIVHAN LONG YANGFALA TAEM YU . . .\nlavem hem, olsem we Jisas i lavem ol disaepol?\ngat tingting daon olsem Jisas?\nkasem save gud hem, olsem we Jisas i kasem save ol disaepol?\n1, 2. (1) ?Sam papa mo mama oli wari long wanem? (2) ?Wanem ol gudfala samting we pikinini i save mekem taem hem i kam yangfala?\nOL PAPA mo mama oli glad tumas taem pikinini blong olgeta i baptaes. Berenis i gat fo pikinini, mo olgeta evriwan oli baptaes bifo we oli gat 14 yia. Hem i talem se: “Samting ya i tajem hat blong mitufala bigwan. Mitufala i glad se ol pikinini oli wantem mekem wok blong Jehova. Be mitufala i save tu se bambae i gat plante samting we i traem ol yangfala blong mitufala.” Maet yu tu yu stap wari long samting ya taem pikinini blong yu i kam yangfala.\n2 Wan man we i stadi long tingting blong ol pikinini i talem se, taem pikinini i kam yangfala, hemia wan taem we i had long papa mo mama mo pikinini tu. Be ol papa mo mama oli no mas ting se ol yangfala blong olgeta oli krangke, no oli gat fasin blong pikinini nomo. Hem i talem se, ol yangfala oli glad blong traem ol niufala samting. Mo tu, oli gat strong filing, mo oli mas spenem taem wetem ol fren. Taswe, taem oli yangfala yet, oli save fren moa wetem Jehova, olsem Jisas i mekem. (Ridim Luk 2:52.) Mo tu, oli save kam gud moa long wok blong prij, mo oli save wokem strong tingting blong wantem mekem moa long wok blong God. Mo oli save mekem ol prapa desisen blong olgeta, olsem desisen ya blong baptaes mo obei long Jehova. ?Be yu save mekem wanem blong tijim yangfala blong yu blong i mekem wok blong Jehova? Yu save folem fasin blong Jisas, taem hem i tijim ol disaepol blong hem. Hem i lavem olgeta, hem i gat tingting daon, mo hem i kasem save gud olgeta.\nLAVEM YANGFALA BLONG YU\n3. ?Ol aposol oli save olsem wanem se Jisas i fren blong olgeta?\n3 Jisas i no Masta nomo blong ol aposol blong hem, be hem i fren blong olgeta tu. (Ridim Jon 15:15.) Long taem blong Baebol, wan masta i no stap talemaot ol tingting mo filing blong hem long ol man blong wok blong hem. Be Jisas i no mekem olsem we ol aposol oli man blong wok blong hem. Hem i lavem olgeta mo hem i spenem taem wetem olgeta. Hem i glad blong talemaot tingting mo filing blong hem long olgeta. Mo hem i lesin gud taem oli talemaot tingting mo filing blong olgeta. (Mak 6:30-32) Gudfala fasin ya blong storian i mekem se Jisas mo ol aposol oli fren gud, mo samting ya i rerem olgeta from wok we bambae oli mekem.\n4. Papa mo mama, ?yutufala i save mekem wanem blong kam fren blong pikinini blong yutufala? (Yu luk pija long stat blong stadi.)\n4 Nating se yu gat paoa antap long pikinini blong yu, be yu save kam fren blong hem tu. Ol fren oli stap joen wanples. Maet yu save katem ol aoa blong wok blong yu no sam narafala samting we yu mekem, blong yu spenem moa taem wetem pikinini blong yu. Hemia wan samting we yu mas tokbaot wetem Jehova long prea, mo tingting gud long hem. Ol fren oli laekem ol semfala samting. Taswe yu mas faenemaot wanem miusik, mo muvi, mo spot we yangfala blong yu i laekem, nao yu tu yu traem laekem ol samting ya. Ilaria, we i stap long Itali, i talem se: “Papa mo mama blong mi, tufala i laekem miusik we mi mi lesin long hem. Papa blong mi i kam besfren blong mi. Mi harem se mi save tokbaot evri samting long hem, nating se i wan samting we i no isi blong talemaot long narafala.” Taem yu kam fren blong pikinini blong yu mo yu givhan long hem blong i kam fren blong Jehova, yu no lusum paoa blong yu, olsem papa no mama blong hem. (Ol Sam 25:14) Pikinini blong yu bambae i luk se yu lavem hem mo yu respektem hem, nao bambae i isi blong hem i tokbaot evri samting wetem yu.\n5. ?Olsem wanem ol disaepol blong Jisas oli save harem gud tumas?\n5 Jisas i save se sipos ol disaepol blong hem oli glad blong mekem wok blong Jehova mo oli bisi long wok blong talemaot gud nius, bambae oli harem gud tumas. Taswe hem i pulum olgeta blong oli wok had long wok blong prij, mo i promes se bambae hem i givhan long olgeta.—Matiu 28:19, 20.\n6, 7. ?Olsem wanem yu soemaot se yu lavem pikinini blong yu, taem yu tijim hem blong folem wan gudfala program?\n6 Yu wantem se pikinini blong yu i stap klosap long Jehova. Mo Jehova i wantem se yu tijim pikinini mo yu stretem hem. Hem i givim raet long yu blong yu mekem olsem. (Efesas 6:4) Taswe yu mas mekem samting ya oltaem. Yu traem tingbaot: Oltaem yu meksua se pikinini blong yu i go long skul, from we yu save se samting ya i impoten mo yu wantem se hem i lanem ol niufala samting. Long sem fasin, yu meksua se hem i go long ol miting, mo ol asembli, mo hem i joen long famle wosip. Tijing ya we hem i kasem long Jehova i save sevem laef blong hem. Taswe yu givhan long hem blong i harem gud long ol tijing ya we Jehova i givim, mo blong i kasem save se tijing ya i save mekem hem i waes. (Ol Proveb 24:14) Mo tu, yu tijim pikinini blong i prij oltaem. Taem yu givhan long hem blong i harem gud blong tijim narafala long Tok blong God, yu stap folem fasin blong Jisas.\n7 ?Wan gudfala program blong stadi, go long miting, mo prij, i save givhan olsem wanem long ol yangfala? Erin, we i stap long Saot Afrika, i talem se: “Plante taem, mifala ol pikinini i komplen from we mifala i no wantem mekem Baebol stadi, go long miting mo long wok blong prij. Samtaem mifala i mekem sam samting blong traem spolem famle stadi, be papa mo mama blong mifala i no stop.” Erin i glad se papa mo mama blong hem i givhan long hem blong i luksave se ol samting ya oli impoten. Naoia, sipos hem i mestem wan miting no i no save go prij, hem i wantem tumas se kwiktaem nomo bambae hem i folem program blong hem bakegen.\nYU MAS GAT TINGTING DAON\n8. (1) ?Jisas i soemaot olsem wanem se hem i gat tingting daon? (2) ?Tingting daon blong Jisas i givhan olsem wanem long ol disaepol blong hem?\n8 Nating se Jisas i stret gud olgeta, be hem i gat tingting daon. Hem i talem long ol disaepol blong hem se hem i nidim help blong Jehova. (Ridim Jon 5:19.) ?Olsem wanem? ?Taem ol disaepol oli harem samting ya, oli no moa respektem hem? Si. Taem oli luk we hem i dipen long Jehova, oli trastem hem moa. Biaen, oli folem eksampol blong hem blong gat tingting daon.—Ol Wok 3:12, 13, 16.\nTaem yu talemaot mastik blong yu, pikinini i save respektem yu\n9. Taem yumi talemaot ol mastik mo yumi talem sore, ?olsem wanem yumi givhan long yangfala blong yumi?\n9 Yumi no stret gud olgeta olsem Jisas. Yumi save mestem samtaem. Taswe yumi mas gat tingting daon. Yumi mas luksave se i gat plante samting we yumi no naf blong mekem, mo yumi talemaot ol mastik blong yumi. (1 Jon 1:8) Nao yangfala blong yumi bambae i lanem blong talemaot ol mastik blong hem, mo bambae hem i respektem yumi moa. ?Olsem wanem? ?Yu yu respektem moa wan bos we i talemaot mastik blong hem, no wan bos we i neva talem se hem i sore? Rosmeri, we i gat tri pikinini, i talem se hem mo man blong hem tufala i talemaot ol mastik blong tufala. Samting ya i mekem se taem ol pikinini oli gat wan problem, oli talemaot long tufala. Hem i talem tu se: “Mitufala i tijim ol pikinini weples blong faenem ansa long ol problem blong olgeta. Taem oli nidim help, mitufala i soemaot ol save blong Baebol long ol buk blong yumi, mo mitufala i prea wetem olgeta.”\n10. ?Taem Jisas i talem long ol disaepol samting we oli mas mekem, ?olsem wanem hem i soemaot tingting daon?\n10 Jisas i gat raet blong talem long ol disaepol blong hem samting we oli mas mekem. Be from we hem i gat tingting daon, plante taem hem i eksplenem from wanem oli mas mekem. Yu traem tingbaot. Hem i no talem nomo se oli mas lukaot Kingdom mo stret fasin blong God fastaem. Be hem i talem tu se: “Biaen hem i save givim olgeta [narafala] samting ya tu long yufala.” Mo tu, taem Jisas i talem long olgeta se bambae oli no jajem narafala, hem i eksplenem se: “I nogud God i jajem yufala. Fasin we yufala i folem blong jajem man, hemia sem fasin nomo we God bambae i folem blong jajem yufala.”—Matiu 6:31 kasem 7:2.\n11. Taem yu eksplenem risen blong wan rul no wan desisen, ?yu givhan olsem wanem long yangfala blong yu?\n11 Yu jusum wan stret taem blong eksplenem long yangfala blong yu from wanem yu putum wan rul no yu mekem wan desisen. Taem hem i save from wanem yu mekem, ating bambae hem i wantem obei long yu. Bari, we i lukaot long ol fo pikinini blong hem, i talem se: “Taem yu talem long ol yangfala from wanem yu mekem samting, oli trastem yu.” Bambae oli luksave se yu no putum rul ya no mekem desisen ya from we yu gat paoa antap long olgeta nomo, be from we yu gat gudfala risen. Mo tu, yu mas tingbaot se ol yangfala oli no moa ol smol pikinini. Oli stap lanem blong yusum tingting blong olgeta, mo oli wantem mekem prapa desisen blong olgeta. Bari i talem se: “Ol yangfala oli mas lanem blong yusum tingting blong olgeta blong mekem ol gudfala desisen, i bitim we oli folem filing blong olgeta.” (Ol Sam 119:34) Taswe yu mas gat tingting daon mo eksplenem long yangfala blong yu from wanem yu mekem wan desisen. Long rod ya, bambae hem i lanem blong mekem prapa desisen blong hem. Mo bambae hem i save se yu respektem hem, mo yu luksave se hem i no moa wan pikinini.\nYU KASEM SAVE GUD YANGFALA\n12. From we Jisas i kasem save gud Pita, ?hem i givhan long hem olsem wanem?\n12 Jisas i kasem save gud ol disaepol blong hem, mo hem i save samting we bambae i givhan long olgeta. Yu traem tingbaot taem ya we Jisas i talem long ol disaepol se bambae hem i ded. Pita i talem long Jisas se samting ya i no save hapen, God i mas blokem. Jisas i save se Pita i lavem hem, be hem i save tu se tingting blong Pita i no stret. ?Jisas i givhan olsem wanem long Pita mo ol narafala disaepol? Fastaem, hem i stretem Pita. Biaen, hem i tokbaot man we i no wantem obei long Jehova taem i had blong mekem olsem, mo i eksplenem samting we i save kamaot from. Jisas i talem tu se Jehova bambae i givim pei long olgeta we oli no tingbaot olgeta nomo. (Matiu 16:21-27) Pita i kasem save long samting we Jisas i talem.—1 Pita 2:20, 21.\n13, 14. (1) ?Wanem samting i save soemaot se yangfala blong yu i mas mekem bilif blong hem i strong? (2) ?Olsem wanem blong faenemaot samting we yu mas mekem blong givhan long yangfala?\n13 I gud yu prea long Jehova blong i givhan long yu blong yu kasem save long yangfala blong yu, nao bambae yu save samting we yu mas mekem blong givhan long hem. (Ol Sam 32:8) Maet yu luk se hem i no glad olsem bifo, no maet hem i tok daonem ol brata mo sista. Maet yu harem se hem i stap haedem wan samting. Be yu no mas kwik blong ting se hem i stap mekem wan nogud samting long fasin haed. * Mo tu, yu no mas satem ae blong yu long problem ya mo ting se bambae i lus hem wan. Maet yu mas givhan long hem blong i mekem bilif blong hem i strong.\nYu givhan long yangfala blong yu, blong i faenem ol gudfala fren long kongregesen (Yu luk haf 14)\n14 Blong faenemaot olsem wanem blong givhan long yangfala blong yu, yu askem kwestin long hem long kaen fasin mo wetem respek. Hemia i olsem we yu stap pulum wota long wel. Sipos yu pulum kwik tumas, bambae yu no kasem plante wota olsem yu wantem. Long sem fasin, sipos yu traem fosem yangfala blong yu blong i toktok taem yu askem kwestin, bambae yu no faenemaot evri samting we i stap long tingting blong hem. (Ridim Ol Proveb 20:5.) Ilaria i tingbaot taem we hem i yangfala mo i wantem spenem plante taem wetem ol fren blong hem long skul. Be hem i save se samting ya i no stret. Papa mo mama blong hem, tufala i luksave se hem i stap wari. Ilaria i talem se: “Wan naet, tufala i talem se tufala i luk we mi harem nogud smol, mo tufala i askem long mi sipos wan samting i rong. Wantaem nomo mi krae, mi eksplenem from wanem mi harem nogud, mo mi askem tufala blong givhan long mi. Tufala i putum han blong tufala i goraon long mi mo talem long mi se tufala i kasem save, nao tufala i promes blong givhan long mi.” Kwiktaem nomo, papa mo mama blong Ilaria i givhan long hem blong i faenem ol gudfala fren long kongregesen.\nTaem yu luk ol gudfala samting we yangfala i mekem, yu talem ol gudfala toktok from\n15. ?Wanem narafala samting i soemaot se Jisas i kasem save gud ol disaepol blong hem?\n15 Jisas i soemaot se hem i kasem save gud ol disaepol blong hem taem hem i luksave ol gudfala fasin blong olgeta. Wan eksampol, hemia taem Nataniel i harem se Jisas i blong Nasaret. Hem i talem se: “?Wanem? ?Yu ting se wan gudfala samting i save kamaot long Nasaret?” (Jon 1:46) Sipos yu yu stap long taem ya, ?bambae yu ting se Nataniel i stap tok agensem Jisas, no i no gat bilif? Jisas i no tingting olsem. Hem i kasem save se Nataniel i wan man we i no save haedem wan samting, nao hem i talem se: “!Olgeta! !Man ya i wan prapa laen blong Isrel ya! !Hem i no save giaman!” (Jon 1:47) Jisas i save samting we i stap long hat blong man. Taem hem i luk long hat blong man, hem i lukaot ol gudfala fasin blong hem.\n16. ?Yu save givhan olsem wanem long yangfala blong yu, blong i kam gud moa?\n16 I tru se yu yu no olsem Jisas we i save luk ol samting long hat blong man. Nating se i olsem, yu save kasem save gud yangfala blong yu. Jehova i save givhan long yu blong yu luksave ol gudfala fasin blong hem. Nating se samtaem hem i save mekem yu yu harem nogud, be yu no mas talem mo yu no mas tingting tu, se hem i wan rabis man no wan man blong mekem trabol nomo. Be yu talem long hem se yu luksave ol gudfala fasin blong hem, mo yu sua se hem i wantem mekem samting we i stret. Taem yu luk ol samting we hem i mekem blong kam gud moa, yu talem ol gudfala toktok from. Maet yu save givim moa wok long hem. Hemia bambae i givhan long hem blong i traehad blong kam gud moa long ol gudfala fasin. Jisas i mekem olsem long ol disaepol blong hem. Wan yia haf afta we hem i mitim Nataniel (we narafala nem blong hem Batolomiu), hem i givim wan impoten wok long hem. Hem i jusumaot Nataniel blong i kam wan aposol, mo Nataniel i mekem gud wok ya. (Luk 6:13, 14; Ol Wok 1:13, 14) Taswe i nogud yu mekem yangfala blong yu i harem se hem i no save mekem wan gudfala samting. I moa gud yu talem ol gudfala toktok long hem, mo yu leftemap tingting blong hem. Yu mekem hem i harem se hem i naf blong mekem yu mo Jehova i glad, mo hem i save yusum ol gudfala fasin blong hem long wok blong Jehova.\nBAMBAE YU GLAD TUMAS SIPOS YU TIJIM GUD PIKININI BLONG YU\n17, 18. Sipos yu gohed blong tijim yangfala blong yu long wok blong Jehova, ?wanem i save kamaot?\n17 Maet yu harem olsem aposol Pol. Hem i wari plante long olgeta we oli olsem ol pikinini blong hem, hemia olgeta we hem i givhan long olgeta blong oli save Jehova. Hem i lavem olgeta tumas, taswe hem i harem nogud taem hem i tingbaot se maet sam long olgeta oli no gohed blong mekem wok blong Jehova. (1 Korin 4:15; 2 Korin 2:4) Vikta, we i lukaot long tri pikinini blong hem, i talem se: “Taem pikinini i yangfala, i no isi. I tru se i gat sam taem blong trabol, be i gat plante gudfala taem tu. Jehova i givhan long mitufala blong mitufala i fren gud wetem ol pikinini blong mitufala.”\n18 Ol papa mo mama, yufala i wok had blong tijim ol pikinini blong yufala, from we yufala i lavem olgeta tumas. Yufala i no mas lego. Yufala i traem tingbaot olsem wanem bambae yufala i glad, taem pikinini i mekem desisen blong mekem wok blong Jehova, mo i gohed gud.—3 Jon 4.\n^ par. 13 I gud ol papa mo mama oli ridim Questions Young People Ask—Answers That Work, Buk 1, pej 317, (Franis mo Inglis) mo Wekap! blong Jenuware-Maj 1994, pej 20.\nFolem eksampol blong Jisas: Yu lanem samting from fasin blong Jisas blong tijim ol disaepol blong hem. Hem i tijim olgeta blong oli lavem Jehova mo oli mekem wok blong hem. Hem i fren blong olgeta, mo i lukaot ol gudfala fasin blong olgeta. Taem hem i askem long olgeta blong oli mekem wan samting, hem i eksplenem from wanem oli mas mekem. Taem ol disaepol oli luk we hem i gat tingting daon mo i dipen long Jehova, olgeta tu oli lanem blong gat tingting daon


24 Taem Jisas i goaot long haos tempol, ol disaepol blong hem oli kam long hem mo oli soem ol haos long tempol ya. 2 Nao hem i talem long olgeta se: “?Yufala i luk ol haos ya? Tru mi talem long yufala, bambae oli brekemdaon evri ston blong olgeta, bambae i no gat wan i stap long ples blong hem.” 3 Nao taem Jisas i stap sidaon hem wan long Hil Blong Ol Oliftri, ol disaepol oli kam long hem, oli talem se: “Yu talem long mifala, ?ol samting ya bambae oli hapen wetaem? ?Mo wanem saen bambae i soemaot se yu yu stap,* mo se hem i en blong wol?”* 4 Jisas i ansa long olgeta i se: “Yufala i mas lukaot gud se i no gat man i giaman nao i lidim yufala i go krangke, 5 from we plante man bambae oli kam, oli yusum nem blong mi, oli se: ‘Mi mi Kraes,’ mo oli giaman nao oli lidim plante man oli go krangke. 6 Bambae yufala i harem se i gat faet mo yufala i harem nius blong ol faet. Be yufala i no mas fraet, from we ol samting ya oli mas kamtru, be hemia i no en yet ya. 7 “Bambae ol kantri oli faet agensem ol narafala kantri, mo ol kingdom oli faet agensem ol narafala kingdom. Mo olbaot long wol bambae kakae i sot mo graon i seksek. 8 Be ol samting ya oli stat nomo blong ol trabol, i olsem we woman i stat blong harem bak blong hem i soa blong i bonem pikinini. 9 “Mo sam man bambae oli mekem bigfala trabol long yufala mo oli kilim yufala i ded, mo ol man blong olgeta neson bambae oli no laekem yufala nating from we yufala i holem nem blong mi. 10 Mo bambae plante man oli gowe long bilif, mo bambae oli letem ol narafala oli go long han blong ol enemi, mo bambae oli no laeklaekem olgeta nating. 11 Plante giaman profet bambae oli girap mo lidim plante man oli go krangke. 12 Mo from we ol fasin nogud oli kam plante moa, bighaf blong ol man bambae oli no moa lavem ol narafala. 13 Be man we i stanap strong gogo kasem en, God bambae i sevem hem. 14 Mo ol man bambae oli talemaot gud nius ya blong Kingdom long olgeta ples long wol, blong oli witnes long olgeta neson, nao biaen en bambae i kam. 15 “Taswe taem yufala i luk rabis samting ya we i blong spolem ol ples, we profet Daniel i tokbaot, i kam stanap long ples we i tabu, (man we i ridim tok ya i mas kasem save), 16 ale olgeta we oli stap long Judia, oli mas ronwe i go long ol hil. 17 Man we i stap antap long haos blong hem, hem i no mas kam insaed long haos blong karem olting blong hem, 18 mo man we i stap long garen, hem i no mas gobak long haos blong tekem kot blong hem. 19 !Sore tumas long ol woman long dei ya sipos oli gat bel no sipos oli stap givim titi long pikinini blong olgeta! 20 Yufala i mas prea oltaem se bambae taem blong ronwe i no kam long taem blong kolkol, no long Sabat dei, 21 from we bambae wan bigfala trabol i kam we i neva hapen bifo, stat long taem we God i mekem wol ya kam kasem naoia. Mo neva bambae i gat wan trabol olsem bakegen. 22 God i katem taem ya i sot, blong hem i save sevem ol man we hem i jusum olgeta finis, sipos no, bambae i no gat wan man i laef. 23 “Nao sipos wan man i talem long yufala se: ‘!Yufala i luk! Hemia Kraes,’ no i se: ‘!Hem hemia longwe!’ yufala i no bilif long hem. 24 From we plante giaman Kraes mo giaman profet bambae oli girap, oli mekem ol bigbigfala saen mo ol samting blong sapraes blong lidim ol man oli go krangke, mo sipos oli naf, bambae oli giaman long ol man ya tu we God i jusumaot olgeta. 25 I gud yufala i tingbaot ol woning ya. 26 Taswe, sipos ol man oli talem long yufala se: ‘!Yufala i luk! Hem i stap long draeples,’ yufala i no go luk. Sipos oli talem se: ‘!Yufala i luk! Hem i stap insaed long rum,’ yufala i no bilivim olgeta. 27 Taem laetning i kam, hem i laet bigwan, stat long is i go kasem long wes. Taem Pikinini blong man* i stap,* bambae i sem mak. 28 Long ples we i gat dedbodi i stap, bambae ol igel oli hivap long hem. 29 “Taem bigfala trabol ya i finis, wantaem nomo san bambae i kam tudak mo mun bambae i no moa saen. Mo ol sta long skae bambae oli folfoldaon, mo ol samting long skae we oli strong we i strong bambae oli seksek. 30 Nao saen blong Pikinini blong man* bambae i kamaot long skae. Olgeta laen blong man long wol bambae oli kilkilim jes blong olgeta from we oli sore tumas. Mo bambae oli luk Pikinini blong man* i kam long klaod long skae wetem paoa mo bigfala laet we i saen. 31 Pupu bambae i krae bigwan, mo hem bambae i sanem ol enjel blong hem oli go long ol fo win long wol, blong tekem ol man we hem i jusumaot olgeta oli kam wanples. Oli go stat long ples we skae i kasem solwota i go kasem narasaed en blong hem. 32 “Yufala i save lanem wan samting long parabol blong figtri: Taem we branj blong hem i stat blong gru mo ol niufala lif oli kamkamaot bakegen, yufala i save se hot taem i klosap. 33 Long sem fasin, taem yufala i luk ol samting ya, yufala i mas save se hem i stap klosap nomo long doa. 34 Tru mi talem long yufala, ol man blong tede bambae oli no ded evriwan yet gogo olgeta samting ya oli kamtru. 35 Heven mo wol bambae tufala i save lus, be tok blong mi bambae i no save lus samtaem. 36 “Be dei mo aoa blong samting ya, i no gat man i save. Ol enjel long heven mo Pikinini blong God, be olgeta tu oli no save. Papa nomo i save. 37 Long taem ya we Pikinini blong man* i stap,* bambae i olsem taem blong Noa. 38 Taem Bigfala Wota i no ron yet, ol man oli stap kakae, oli stap dring, mo oli stap mared, gogo kasem dei we Noa i go insaed long bigfala sip,* 39 mo oli no save wan samting gogo kasem we Bigfala Wota i ron, nao i tekemaot olgeta. Long taem ya we Pikinini blong man* i stap,* bambae i sem mak nomo. 40 Nao sipos tu man i stap wok long garen, be bambae God i tekem wan, wan i stap. 41 Sipos tu woman i stap yusum smol ston blong granem ol sid, be God bambae i tekem wan, wan i stap. 42 Taswe, yufala i mas gohed blong lukaot gud, from we yufala i no save wanem dei we mi Masta blong yufala, bambae mi kam long hem. 43 “Be yufala i mas save wan samting: Sipos man blong haos i save wanem taem* long naet, stilman bambae i kam, bambae hem i stap wekap mo i no save letem stilman i kam insaed long haos blong hem. 44 Nao from samting ya, yufala tu i mas rere oltaem from we Pikinini blong man* bambae i kam long taem we yufala i no tingbaot. 45 “?Hu ya gudfala slef we i waes, we masta blong hem i putumap hem blong i lukaot long ol narafala man blong hem, blong i givim kakae long olgeta long stret taem blong hem? 46 !Slef ya bambae i glad sipos masta blong hem i kam mo i luk we hem i stap mekem olsem! 47 Tru mi talem long yufala, bambae hem i putumap slef ya blong i lukaot long olgeta samting blong hem. 48 “Be sipos hem i kam wan rabis slef, nao i stap tingting se: ‘Masta blong mi i tektaem tumas,’ 49 nao hem i stat kilim ol narafala slef, mo i stap go kakae mo dring wetem ol man blong drong, 50 masta blong slef ya bambae i kam long dei we hem i no tingbaot mo long taem we hem i no save, 51 nao bambae hem i givim bigfala panis long slef ya, mo bambae i putum hem i go stap wetem ol man we oli gat tu fes. Long ples ya, bambae hem i stap krae mo i stap kakae tut blong hem.\n^ Yu luk Diksonari long tok ya, “Taem We Jisas i Stap.”\n^ Yu luk Diksonari long tok ya, “En Blong Wol.”


Buk Blong Ol Baebol Stori we oli transletem long Pangasinan\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Cambodian Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chol Croatian Czech Dangme Danish Dutch English Estonian Ewe Fante Finnish French Ga Galician Georgian German Greek Gun Haitian Creole Hiligaynon Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Kongo Korean Kpelle Krio Latvian Lithuanian Malagasy Malay Mingrelian Myanmar Nahuatl (Central) Ngabere Norwegian Nzema Oromo Otomi (Mezquital Valley) Pangasinan Polish Portuguese Portuguese (Portugal) Punjabi Romanian Russian Serbian Serbian (Roman) Sesotho (Lesotho) Setswana Silozi Silozi Slovenian Solomon Islands Pidgin Spanish Swahili Swedish Tagalog Tahitian Tamil Tankarana Tarascan Telugu Thai Tigrinya Tojolabal Totonac Tsonga Turkish Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Vezo Wallisian Welsh Xhosa Zapotec (Lachiguiri) Zulu\nBuk Blong Ol Baebol Stori i Kasem Skul\nLong yia 2012, Buk Blong Ol Baebol Stori i kamaot long lanwis blong ol man Filipin, hemia Pangasinan. Buk ya i givhan long plante pikinini long skul we oli toktok lanwis ya. Mo tu, Dipatmen blong Edukesen long Filipin i wantem se ol tija blong praemeri, oli mas tijim ol pikinini long prapa lanwis blong olgeta.\nLong Filipin i gat bitim 100 lanwis, taswe oli no save se weswan lanwis blong yusum long ol klasrum. Long yia 2012, Dipatmen blong Edukesen i faenemaot se “sipos oli yusum lanwis we pikinini i stap yusum long haos,” hemia bambae i mekem se ol pikinini oli “kwik blong lanem mo kasem save samting.” From samting ya, oli stanemap program ya se “Mother Tongue-Based Multi-Lingual Education.” Program ya i blong givhan long ol pikinini long skul blong oli lanem prapa lanwis blong olgeta.\nWan long ol lanwis we oli jusum blong yusum long ol klasrum hemia Pangasinan. Be i gat wan problem. Hedmasta blong wan skul, i talem se i nogat plante buk long lanwis ya we ol studen oli save ridim. Buk Blong Ol Baebol Stori i kamaot long stret taem, hemia long asembli blong tri dei blong ol Witnes blong Jehova long Novemba 2012.\nLong asembli ya oli seremaot klosap 10,000 kopi blong buk ya. Ol pikinini mo ol papa mo mama oli glad tumas blong kasem wan buk long lanwis blong olgeta. Wan man mo woman blong hem, tufala i talem se: “Ol pikinini blong mitufala oli laekem buk ya tumas, from se i isi blong oli kasem save long hem.”\nAfta long asembli, sam Witnes oli tekem Buk Blong Ol Baebol Stori i go long wan skul long taon ya Dagupan. Ol tija long ples ya, oli glad tumas taem oli luk buk ya long Pangasinan. Ol Witnes oli givimaot bitim 340 buk. Kwiktaem nomo, ol tija oli stat blong yusum ol buk ya blong tijim ol pikinini blong rid long lanwis blong olgeta.\nOl Witnes blong Jehova oli glad tumas se buk ya i givhan long ol pikinini long skul. Wan long ol transleta we i givhan blong transletem Buk Blong Ol Baebol Stori i talem se: “Longtaem finis i kam, mifala i luksave se i impoten blong transletem ol buk long lanwis blong ol man, blong i kasem hat blong olgeta. Taswe ol Witnes oli traehad bigwan blong transletem Baebol mo ol buk we i tokbaot Baebol i go long plante narafala lanwis.”